Peguam diraja dari UK mohon wakili Najib dalam rayuan kes SRC

Seorang peguam diraja (QC) dari United Kingdom (UK), Jonathan Laidlaw memohon kebenaran untuk mewakili bekas perdana menteri Najib Razak dalam rayuan kes penyelewengan dana RM42 juta SRC International Sdn Bhd.Notis usul pemula melibatkan peguam dari UK itu difailkan firma guaman Tetuan Shafee & Co di Mahkamah Tinggi Kuala Lumpur hari ini yang merupakan tarikh tamat untuk memfailkannya.Menurut satu salinan yang diperoleh media semalam, Laidlaw memohon untuk diterima dan didaftarkan untuk mewakili Najib sebagai peguam utama di Mahkamah Tinggi di semenanjung dalam rayuan kes SRC di Mahkamah Persekutuan dan lain-lain perkara berkaitan.Satu daripada sebab untuk permohonan Laidlaw ialah rayuan kes SRC Najib di Mahkamah Persekutuan akan melibatkan isu yang serius, kompleks dan/atau  penting berkaitan beberapa cabang undang-undang jenayah dan sivil, amalan dan bukti, hak perlembagaan  perayu,  pengendalian prosiding oleh pendakwaan, penghukuman kes jenayah oleh mahkamah yang mendengar perbicaran dan pentadbiran sistem keadilan jenayah.Satu lagi faktor yang dinyatakan ialah Najib mahukan khidmat profesionalnya sebagai peguam utama dalam rayuan SRC dan firma guaman serta peguam yang mewakili tertuduh Tetuan Shafee & Co dan Muhammad Shafee Abdullah telah memberi arahan kepada Laidlaw.Juga dinyatakan antara faktor khidmat Laidlaw diperlukan kerana beliau memiliki kelayakan, pengalaman dan kepakaran khusus yang tidak dimiliki dalam kalangan peguam di Malaysia bagi tujuan rayuan kes SRC Najib di Mahkamah Persekutuan.Pada 25 Jan lepas, firma guaman Tetuan Shafee & Co telah menyerahkan surat kepada Sekretariat Ketua Hakim Negara Tun Tengku Maimun Tuan Mat mengenai hasrat Najib melantik QC untuk membantu beliau berhubung isu kompleks dan persoalan undang-undang dalam rayuan kes SRC di Mahkamah Persekutuan.Pada 8 Disember 2021, Mahkamah Rayuan mengekalkan sabitan dan hukuman penjara 12 tahun serta denda RM210 juta yang dijatuhkan ke atas Najib kerana menyeleweng RM42 juta dana SRC.Hakim Abdul Karim Abdul Jalil, yang bersidang bersama-sama Has Zanah Mehat dan Vazeer Alam Mydin Meera, menolak rayuan Najib terhadap keputusan Mahkamah Tinggi pada 28 Julai 2020.Najib kemudian memfailkan rayuan kepada Mahkamah Persekutuan.


Anggota bomba Melaka meninggal dunia ketika operasi bantu mangsa banjir

Seorang anggota Balai Bomba dan Penyelamat (BBP) Melaka Tengah yang lemas selepas rebah ke dalam air banjir di Kampung Sungai Putat, Ayer Keroh petang semalam, meninggal dunia awal pagi ini.Pengarah Jabatan Bomba dan Penyelamat Malaysia (JBPM) Melaka Abu Bakar Katain berkata mangsa, Mohd Diya Che Jusoh, 46, meninggal dunia pada pukul 3.11 pagi tadi di Jabatan Kecemasan dan Trauma, Hospital Melaka.“Jenazah akan dikebumikan di Tanah Perkuburan Masjid An-Nur, Krubong pada 10 pagi hari ini.“Warga JBPM Melaka merakamkan ucapan takziah dan amat berdukacita atas insiden tersebut,” katanya dalam satu kenyataan di sini hari ini.Dalam kejadian kira-kira 5.30 petang semalam, mangsa dipercayai sedang memasang tali di kawasan banjir bagi membantu penduduk kampung keluar dari kediaman masing-masing. Mangsa dipercayai rebah secara tiba-tiba ke dalam air banjir berarus deras separas dada orang dewasa, namun disedari anggota bomba lain yang turut berada di situ dan mengambil masa hampir 10 minit untuk menyelamatkan mangsa ke tempat selamat.


Di pinggir Muar, peniaga pentingkan kelangsungan perniagaan berbanding politik

Di pinggir Sungai Muar, air yang mengalir perlahan ke Selat Melaka dan angin sepoi bahasa membawa ketenangan kepada pengunjung ke Muar.Bandar Muar yang diberi jolokan “Bandar Maharani” itu antara penempatan yang tertua di Johor.Deretan kedai makan membolehkan pengunjung menikmati juadah sambil melihat pemandangan sungai.Sesekali bot membawa penumpang membelah air.Namun ketenangan Sungai Muar tidak dikongsi para peniaga kecil-kecilan di situ.Merentas Jambatan Muar dari arah utara, bandar Muar dipenuhi bangunan-bangunan lama tinggalan zaman British.Aktiviti ekonomi kelihatan rancak meskipun beberapa arked kedai masih mencari penyewa.Seorang peniaga pau di Jalan Khalidi, Benny Fong berkata, perniagaannya dilanda ketidaktentuan meskipun aktiviti ekonomi sudah dibuka sepenuhnya.“Dahulu, pukul 10 pagi sudah banyak pau yang terjual. Saya sudah boleh tutup kedai.“Sekarang, pau banyak tak terjual terutama selepas Tahun Baru Cina,” katanya kepada MalaysiaNow.Benny Fong mengira bilangan pau yang tinggal di kedainya di Muar, Johor.Katanya, jualan hambar itu dipengaruhi oleh ketakutan orang ramai kepada situasi Covid-19, selain penutupan kilang dan sekolah di kawasan itu.Dia yang mengusahakan perniagaan itu sejak lebih 10 tahun lalu bersama keluarganya buntu untuk mencari pelanggan.Sukar untuknya mendapat pelanggan yang mampu membeli secara pukal seperti dahulu.Sambil menunjukkan paunya yang masih belum terjual, Fong berkata nasibnya masih lagi baik jika dibandingkan dengan beberapa perniagaan di sekelilingnya yang sudah gulung tikar.Kuasa beli yang semakin berkurangan itu turut dirasai oleh peniaga ikan kering yang dikenali sebagai Tan.Warga emas itu berkata, perniagaannya turut terkesan dengan harga barang yang naik.“Saya ambil bahan mentah dari Pulau Ketam di Selangor, ada juga dari Kedah dan Siam. Boleh kata tinggi juga harga ikan sekarang,” katanya dalam loghat Cina yang pekat.Tan yang berniaga ikan kering sejak 50 tahun lalu berkata, pembeli kini berhati-hati dan cermat dalam berbelanja.Kebiasaannya, seorang pembeli boleh membeli sekilo hingga dua kilo ikan bilis, namun sekarang jumlah itu dikurangkan.“Pelancong Singapura juga ramai sebelum Covid-19, mereka beli untuk makan sendiri. Sekarang tiada pelancong Singapura, memang terjejas,” katanya yang mengusahakan perniagaan itu bersama anaknya.Tan memproses ikan bilis yang akan dijual di kedainya di Muar.Tan berkata, barangan basah yang dijual lebih murah berbanding barang kering, sekali gus menukar pilihan dan citarasa pelanggan yang memilih barangan yang lebih murah.Kawasan tengah bandar itu terletak di bawah kerusi Dewan Undangan Negeri (DUN) Bentayan.Penyandang kerusi, Ng Yak Howe daripada DAP.Ng akan dicabar oleh calon MCA, Gan Qi Ru dan calon Perikatan Nasional (PH) Tan Kok Hong.Ng menang selesa dengan majoriti lebih 13,000 undi pada Pilihan Raya Umum ke-14 (PRU14) lalu, namun sukar dipastikan sama ada kejayaan itu mampu diulang pada Pilihan Raya Negeri (PRN) Johor kali ini.Impak psikologi Covid-19 dan ketidaktentuan ekonomi menyebabkan semangat pilihan raya tidak berapa kelihatan dalam kalangan pengundi di DUN Bentayan yang terdiri daripada majoritinya pengundi Cina.Peniaga kedai basikal, Zulkifli Abdul Hamid yang berniaga di Maharani Riverview berkata, kestabilan, bantuan, dan kelangsungan perniagaan menjadi keutamaan semua peniaga.“Saya nampak keputusan PRN Johor tidak jauh beza dengan PRN Melaka. Orang tak fikir banyak, cuma mahukan kestabilan,” katanya. Zulkifli berkata, sikap acuh tidak acuh (indifferent) kepada semua blok politik dapat dikesan di kalangan orang biasa.Perniagaannya juga belum berada di tahap sebelum pandemik namun bernasib baik apabila dapat menyewa arked milik Mara dengan harga yang lebih murah daripada harga pasaran.Sentimen ini mungkin dibaca dengan tepat oleh Barisan Nasional (BN) yang mengkitar semula slogan pada PRN Melaka, dengan sedikit olahan.“Kestabilan Demi Masa Depan” menjadi taruhan BN.Ia sekali gus memberi sedikit isyarat kepada pihak yang ingin memenangi PRN kali ini.Meskipun momentum PRN masih di peringkat awal, Amanda Yeo dari badan pemikir Emir Research memberi amaran kempen memburukkan parti lawan, atau menceritakan perkara-perkara negatif, seperti yang digunakan pada PRU14 lepas tidak akan mampu menarik pengundi.“Kempen memburuk parti lawan tidak banyak impak kepada pengundi, bahkan sehingga hari ini, kem pembangkang masih belum menamakan calon menteri besar. Pembangkang juga berpecah-belah. Kita boleh melihat DAP, Amanah dan Muda dalam satu kem di bawah bendera Pakatan Harapan (PH) dan Muda.“Kebanyakan pengundi mahu menilai kelayakan calon terdahulu sebelum mengundi. Sebagai contoh, MCA mungkin bukan parti yang diminati dalam kalangan komuniti Cina namun sesetengah daripada mereka berpendapat bahawa mereka akan undi calon MCA jika dia boleh berkhidmat,” katanya.Yeo berkata, keutamaan kini tertumpu kepada persekitaran lebih baik untuk kelangsungan hidup, selain menjana pendapatan.Fong kelihatan bersama sentimen tersebut.Dia cuba mengelak daripada bercakap soal parti politik.Tidak banyak yang diharapkan daripada siapa pun yang menjadi wakil rakyat,selain khidmat kepada rakyat.“Siapa sahaja jadi kerajaan, sama sahaja keadaan kita.“Mereka tidak boleh buat apa-apa pun. Cuma kami harap mereka akan bantu sedikit-sebanyak,” katanya.


51 dewasa, 30 kanak-kanak berdaftar di tapak perkhemahan Batang Kali

Seramai 51 dewasa dan 30 kanak-kanak mendaftar untuk bermalam di tapak perkhemahan di Father’s Organic Farm, Gohtong Jaya, Batang Kali, yang dilanda tanah runtuh awal pagi tadi, kata individu bertanggungjawab di tapak perkhemahan itu yang hanya ingin dikenali sebagai Chang.
“Jumlah itu terdiri daripada mereka yang telah mendaftar di tapak perkhemahan,” katanya kepada Bernama ketika dihubungi.
Bagaimanapun Chang berkata beliau tidak pasti sama ada terdapat kanak-kanak berusia bawah empat tahun di tapak perkhemahan kerana mereka tidak perlu mendaftar, dan hanya kanak-kanak berumur antara empat dan 12 tahun perlu mendaftar.
Chang berkata mereka yang berkhemah kebanyakannya mempunyai pertalian keluarga dan tidak melibatkan kumpulan pelajar sekolah atau universiti.
Laporan awal media menyebut kira-kira 100 orang berada di tapak perkhemahan itu yang dikhuatiri terperangkap dalam kejadian tanah runtuh berketinggian 30 meter berhampiran ladang organik berkenaan.
Setakat 11 pagi, 53 mangsa telah dibawa keluar dari tempat kejadian manakala sembilan maut dalam kejadian itu.
Operasi mencari dan menyelamat masih diteruskan di lokasi kejadian.


Apa strategi Anwar tangani isu kaum, agama?

Peralihan sokongan Melayu-Islam yang beralih kepada Perikatan Nasional (PN) pada Pilihan Raya Umum ke-15 (PRU15) atau lebih dikenali sebagai “tsunami Melayu” dilihat menjadi cabaran kepada kerajaan baru diterajui Pengerusi Pakatan Harapan (PH) Anwar Ibrahim, ketika politik negara turut tegang selepas persaingan sengit merebut tempat di Perdana Putra di Putrajaya.
Persoalan polarisasi kaum dan agama akibat jajaran baru politik yang disaksikan pasca PRU15 juga turut diperkuatkan selepas Presiden PAS Abdul Hadi Awang yang merupakan sebahagian daripada PN mengecam naratif “Islamofobia” yang dikatakan cuba dibangkitkan oleh DAP yang menjadi sebahagian kerajaan Anwar.
Apa yang dibangkitkan Hadi turut dibalas oleh veteran DAP Lim Kit Siang yang menuduh presiden parti Islam itu sebagai “penipu besar” dan mendakwanya merancang konspirasi politik untuk menjatuhkan kerajaan baru yang dibentuk bersama Barisan Nasional (BN) dan parti lain dari Sabah dan Sarawak diterajui PH.
Suasana tegang politik antara pembangkang dan kerajaan ketika ini, selain sentimen melibatkan kaum dan agama mahu tidak mahu menjadi cabaran dalam cara Anwar mengemudi kerajaan.
Penganalisis politik dari Universiti Teknologi Mara Mujibu Abd Muis, berkata antara langkah awal untuk Anwar mengendali situasi ini ialah dengan mengawal naratif Melayu-Islam menerusi komposisi Kabinet supaya mencerminkan kerajaan perpaduan berbanding kerajaan PH.
Beliau berkata, ini bermakna DAP perlu kurangkan "nada" mereka ketika membuat tuntutan dalam kerajaan manakala isu membabitkan Melayu dan Islam perlu dikendalikan oleh Umno atau Amanah.
"Anwar sudah tentu mengambil iktibar daripada insiden keruntuhan kerajaan PH pada 2020 disebabkan naratif Melayu Islam yang mana kita saksikan pembentukan kerajaan oleh Bersatu, Umno dan PAS," katanya kepada MalaysiaNow.
"Anwar perlu tunjukkan bahawa ini adalah kerajaan perpaduan dan bukan kerajaan PH."
Sementara itu, penganalisis politik dari Institut Hal Ehwal Antarabangsa Singapura Oh Ei Sun berpandangan bahawa sudah tiba masa Amanah membina kekuatan parti itu berbanding sekadar bergantung kepada prestasi PKR dan DAP.
Ini kerana Amanah yang merupakan serpihan PAS, membawa imej perjuangan Islam dalam PH dan parti itu sehingga kini kurang mendapat sambutan berbanding parti Melayu lain.
Oh berkata, penjenamaan yang lemah ini, sukar untuk parti itu membantu Anwar sekiranya perlu berdepan dengan konflik yang melibatkan isu perkauman atau agama.
"Amanah berakar umbi dari PAS yang sederhana dan profesional, yang mana ia nampaknya ditolak oleh ahli PAS dan juga sebahagian besar masyarakat Melayu," katanya.
Bagi James Chin dari University of Tasmania, Australia, pengundi tegar yang menyokong PAS sudah pasti akan memantau segala pergerakan kerajaan, namun tidak akan sewenang-wenangnya menuduh kerajaan ini adalah kerajaan yang tidak "halal".
"Anwar juga mempunyai kredibiliti dalam dunia Islam.
"Jadi, mereka yang menyokong pihak pembangkang mungkin akan ambil pendekatan tunggu dan lihat.
"Mereka tahu jika berlaku pilihan raya sekali lagi atau pertukaran kerajaan pada masa ini, ia akan menyebabkan ketidakstabilan politik," katanya sambil menambah ini akan menyebabkan situasi kalah jadi abu menang jadi arang bagi semua pihak.


Umno cuma ada satu kem sahaja, kata Zahid

Tidak wujud sebarang kem dalam Umno pada pemilihan parti kali ini, kata presidennya Ahmad Zahid Hamidi.
Beliau yang juga timbalan perdana menteri dan menteri kemajuan desa dan wilayah berkata hanya ada satu kem dalam parti berkenaan, iaitu kem Umno Malaysia.
“Tidak ada kem. Satu kem saja, kem Umno Malaysia,” katanya kepada pemberita selepas melakukan lawatan kerja ke Mara Halal Industrial Park di Kuala Lumpur hari ini.
Ahmad Zahid ditanya mengenai dakwaan kewujudan tiga kem dalam Umno pada pemilihan kali ini iaitu kem yang menyokong beliau, kem yang tidak menyokong dan kem yang berpendirian neutral.
Ditanya mengenai apa yang beliau sifatkan mengenai dakwaan itu, beliau menjawab beliau tidak menyifatkan apa-apa.
“Tidak ada sifatkan apa-apa. Kem (dalam Umno) memang tidak ada. Tidak wujud pun,” katanya.
Ditanya mengenai sama ada beliau menyokong Noraini Ahmad untuk jawatan ketua wanita Umno, beliau berkata Noraini dan pencabarnya Shahrizat Abduk Jalil diberi peluang yang sama.
“Saya pergi ke rumah kedua-duanya, rumah Shahrizat dan Noraini. Ini memperlihatkan saya adil dan memberi peluang kepada kedua-duanya,” katanya.
Ahmad Zahid berkata beliau akan mengetuai rombongan memperkenalkan calon-calon yang bertanding pelbagai jawatan dalam parti di peringkat nasional, pada hujung minggu ini.
Beliau berkata seramai 330 calon disahkan bertanding pada pemilihan Umno kali ini, terdiri daripada lapan calon bagi jawatan naib presiden, 93 (majlis tertinggi), dua (ketua wanita) dan enam (ketua puteri), manakala sebanyak 61 calon bertanding bagi jawatan exco Wanita, 113 (exco pemuda) dan 42 (exco puteri).
Pemilihan Umno diadakan bermula 1 Februari hingga 18 Mac ini, dengan Persidangan Tahunan Umno Cawangan dan Pemilihan Jawatankuasa Cawangan Wanita, Pemuda dan Puteri Cawangan pada 1 hingga 26 Februari.
Mesyuarat Perwakilan dan Pemilihan Jawatankuasa Wanita, Pemuda dan Puteri Umno Bahagian bersama Pemilihan Exco Wanita, Pemuda dan Puteri Umno Pusat pula, bakal diadakan serentak di seluruh negara pada 11 Mac.
Mesyuarat Perwakilan dan Pemilihan Jawatankuasa Umno Bahagian bersama Pemilihan Ahli Majlis Tertinggi Umno pula diadakan serentak di seluruh negara pada 18 Mac.


Kerusi DUN Batang Kali diisytihar kosong, kata speaker DUN Selangor

Kerusi kawasan Dewan Undangan Negeri (DUN) Batang Kali hari ini diisytiharkan kosong berkuatkuasa 28 Januari, ekoran penyandangnya Harumaini Omar (Pejuang) tidak hadir ke sidang DUN Selangor melebihi tempoh enam bulan.
Speaker DUN Selangor Ng Suee Lim berkata pengisytiharan itu, dilakukan mengikut peruntukan di bawah Perkara LXIX Undang-undang Tubuh Kerajaan Selangor 1959.
“Ahli Undangan Dewan Negeri (Adun) Batang Kali, Yang Berhormat (YB) Harumaini Omar didapati tidak hadir tanpa kebenaran tuan speaker pada keseluruhan Persidangan Dewan dari 23 hingga 30 November 2022, 1 hingga 2 Disember 2022 dan 5 hingga 6 Disember 2022,” katanya dalam sidang media di Shah Alam, hari ini.
Tambahnya tiada rekod dalam Pejabat DUN Selangor dan Pejabat Speaker yang menunjukkan bahawa, Harumaini memohon kebenaran daripada speaker untuk tidak hadir pada Persidangan Dewan untuk tempoh berkenaan.
“Berdasarkan rekod penyata rasmi dan buku kehadiran, tarikh akhir kehadiran YB Harumaini ke persidangan dewan adalah pada 27 Julai 2022. Memandangkan tempoh enam bulan dikira bermula dari tarikh 28 Julai 2022, maka seperti yang diperuntukkan di bawah Perkara LXIX Undang-Undang Tubuh Kerajaan Selangor 1959, tempoh ketidakhadiran YB Batang Kali melebihi enam bulan,” katanya.
“Maka, pada menjalankan kuasa saya sebagai Speaker DUN Selangor di bawah Perkara LXIX Undang-Undang Tubuh Kerajaan Selangor 1959, saya dengan ini mengisytiharkan bahawa kerusi Harumaini adalah kosong berkuatkuasa dari 28 Jan 2023. Diisytiharkan di Shah Alam pada 16 Februari 2023,” katanya.
Ng berkata notis kekosongan kerusi berkenaan akan dihantar kepada Suruhanjaya Pilihan Raya (SPR) dalam masa terdekat dan Harumaini akan mengetahui berkenaan kekosongan itu melalui sidang media berkenaan pengisytiharan itu pada hari ini.
Ditanya adakah Harumaini pernah berhubung dengan pihak Speaker DUN berkenaan ketidakhadiran beliau, Ng berkata beliau tidak menerima sebarang surat atau dihubungi oleh Harumaini.
“Kalau tidak hadir beliau kena tulis surat kepada Setiausaha DUN Selangor untuk tidak hadir kerana ada masalah atau sebagainya, perlu dimaklumkan (kepada DUN),” katanya.
Beliau menjelaskan pengisytiharan tersebut dibuat pada hari ini, selepas melalui proses yang tertib dan teratur termasuk mendapat ulasan dan nasihat daripada kamar penasihat undang-undang negeri.
Dalam pada itu katanya segala gaji dan elaun Harumaini akan diberi sehingga Januari dan bermula Februari ini, segala pembayaran gaji dan kebajikan beliau sebagai Adun akan dihentikan, namun pencennya tidak terjejas.
Beliau berkata Harumaini tidak dibenarkan untuk membuat rayuan di atas pengisytiharan itu serta dilarang hadir ke sidang DUN Selangor yang bermula pada Mac 13 depan.
Katanya pengisytiharan kekosongan itu ialah kali kedua yang dilakukan DUN Selangor.
“Kita juga ada rekod kes duluan iaitu pada 19 Januari 2011 Speaker DUN Selangor Teng Chang Khim ketika itu mengisytiharkan kekosongan kerusi Pelabuhan Klang, yang disandang Badrul Hisham Abdullah menggunakan peruntukan yang sama, ini kes yang kedua berlaku,” katanya.


Zuraida fail tindakan undang-undang mohon RoS iktirafnya sebagai presiden PBM

Zuraida Kamaruddin memfailkan tindakan undang-undang untuk memohon Jabatan Pendaftaran Pertubuhan (RoS) mengiktirafnya sebagai Presiden Parti Bangsa Malaysia (PBM).
Zuraida, 65, memfailkan permohonan kebenaran semakan kehakiman terhadap RoS sebagai responden menerusi Tetuan Ashmeer Ashrof di Mahkamah Tinggi di Kuala Lumpur pada 24 Mac lepas.
Dalam permohonan tersebut, bekas ahli Parlimen Ampang itu memohon deklarasi bahawa tindakan responden mengekalkan Larry Soon @ Larry Sng Wei Shein sebagai presiden PBM adalah tidak sah selain memohon perintah mandamus mengarahkan RoS mendaftar atau mengiktirafnya sebagai presiden PBM berkuat kuasa dari 7 Oktober 2022.
Menerusi afidavit sokongan, beliau berkata menerima surat daripada PBM pada 27 Oktober 2022 yang memaklumkan mengenai pelantikan beliau sebagai Presiden PBM berkuat kuasa 7 Oktober 2022.
Bagaimanapun, Zuraida berkata beliau telah menerima surat daripada parti berkenaan bertarikh 19 Disember lepas yang menyatakan Soon mengisytiharkan diri sendiri sebagai Presiden PBM dan menggantung keahliannya.
Bekas Menteri Perusahaan Perladangan dan Komoditi itu berkata beliau mengetahui mengenai pemecatannya daripada PBM melalui portal berita The Star pada 27 Disember 2022, namun tidak pernah menerima sebarang notis, surat atau makluman daripada parti itu mengenai pemecatannya.
“Memandangkan YB (Yang Berhormat) Larry Soon dikekalkan oleh responden sebagai presiden PBM, tiada keperluan bagi PBM untuk mematuhi Fasal 14 di bawah perlembagaannya untuk memecat saya. Pemecatan saya yang tidak sah ini telah mendapat siaran media dan ini mengakibatkan kerosakan teruk kepada imej politik saya.
“Saya percaya bahawa sekiranya responden telah mendaftarkan saya sebagai Presiden PBM setelah menerima surat tersebut, saya tidak mungkin boleh dipecat secara tidak berpelembagaan,” kata Zuraida dalam afidavit itu.
Sementara itu, peguam Mohamed Ashmeer Ashrof yang mewakili Zuraida ketika dihubungi berkata permohonan tersebut akan didengar di hadapan Hakim Amarjeet Singh esok.


Warisan bidas PH tandatangan MoU dengan kerajaan

Presiden Warisan Mohd Shafie Apdal hari ini membidas Pakatan Harapan (PH) kerana menandatangani memorandum persefahaman (MoU) dengan Putrajaya, mengatakan partinya tidak mahu dianggap gagal jika kerajaan ketika ini tidak dapat melaksanakan apa yang ditawarkannya.Dalam perbahasan di Dewan Rakyat hari ini, Shafie yang merupakan ahli Parlimen Semporna menegaskan Langkah Sheraton yang menyebabkan peralihan kerajaan sebagai “mencuri” mandat PH dan sekutunya.“Kita kuasa yang ada, diberi mandat oleh rakyat. Dirompak (stolen) mandat itu. Ya, kita akui betul. Kami bersetuju.“Namun sekarang kita kerjasama dengan mereka. Kita menandatangani memorandum dengan mereka,” katanya.Menurut Shafie, pembangkang seakan tidak sedar perkara tersebut dan turut mempersoalkan nilai hidup yang dipegang rakan-rakannya dalam PH.“Saya tidak mahu pada akhirnya, jika kerajaan sekarang gagal dan oleh sebab saya menandatangani memorandum itu, saya juga (akan turut sama dianggap) gagal.“Rakyat akan melihatnya. Tentang bagaimana kedudukan pemerintah negara ini,” katanya.Warisan dan Pejuang merupakan dua parti pembangkang yang tidak menandatangani Memorandum Persefahaman untuk Transformasi dan Kestabilan Politik yang ditandatangani antara kerajaan dan pembangkang.Parti berpusat di Sabah itu mendakwa mereka tidak dilibatkan dalam rundingan yang disifatkan sepihak antara kerajaan dan gabungan PH.Sebelum ini, Shafie menyatakan Warisan menolak perjanjian keyakinan dan pembekalan (CSA) yang direka PH kerana tidak mengetahui kandungan MoU yang dimeterai Isnin lalu itu.MoU yang ditandatangani bersama kerajaan dan pembangkang tersebut adalah peristiwa bersejarah selepas kedua-dua blok sepakat dengan beberapa dasar bagi mengembalikan kestabilan politik ketika negara berdepan dengan pandemik Covid-19.Selepas beberapa pusingan rundingan antara Putrajaya dan PH, mereka bersetuju untuk melaksanakan pendekatan dwi partisan dalam usaha pemulihan negara berdepan impak pandemik.MoU tersebut menyenaraikan enam perkara termasuk; pemerkasaan pelan Covid-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 dan pembentukan jawatankuasa pemandu.


‘Kerajaan gagal’ label propaganda ala Hitler?

Label “kerajaan gagal” ini ialah label hitam yang disebut berulang ulang sehingga seperti mutlak benar.Mungkin ya benar tetapi menganggapnya benar mutlak itu nanti dulu.Kaedah ni pernah penasihat psikologi Hitler pakai dulu.Cuba teliti benar tak benarnya kerajaan Malaysia gagal.Kalau kita tengok kadar kematian paling buruk Pertubuhan Kesihatan Sedunia (WHO) kata ialah Amerika Syarikat, India dan Brazil, bukan Malaysia.Bukan yang paling buruk.Ya, Malaysia pernah berada ranking tinggi dari segi kadar gandaan jangkitan tetapi bukan sepanjang Covid-19.Biasalah turun naik.Mahasiswa di Universiti pun ada yang GPA Semester jatuh tapi ada semester naik balik.Yang penting CGPA, bukan GPA.Kalau dapat setiap semester dapat anugerah dekan (dean’s list) tu baguslah, Alhamdulillah.Kalau label gagal kerana tindakan flip-flop, maksudnya sekejap buka sekejap tutup negara, Jepun, Korea, Singapura pun macam tu.Bukan Malaysia seorang.Maklumlah semuanya tak pernah alami serangan Covid-19.Semua “trial and error”.Kalau yang lain pun jadi perdana menteri sepanjang setahun setengah yang lalu keadaannya tentu sama kerana penasihat dan penganalisisnya sama iaitu pegawai kerajaan atau perunding profesional dalam bidang kesihatan, keselamatan, sosial, statistik dan lain-lain.Sama orangnya atau teamnya.Bukan orang politik.Label “kerajaan gagal” kerana ekonomi jatuh sebagai impak Covid-19 semua negara pun sama.Seluruh dunia sama.World Bank melapurkan dunia menjunam ke arah resesi.Bukan “peculiar” kepada kerajaan Perikatan Nasional (PN) saja.Semua kerajaan seluruh dunia macam itu.Jadi secara tentatif saya katakan “kerajaan gagal” adalah label hitam bukan benar mutlak atau absolute truth.Dia adalah mutlak sebagai label propaganda politik yang dicipta, dipentaskan (stage-managed) dan disebar sebagai mutlak benar.Adakah saya menafikan kita semua susah? Tak! saya tak nafikan. Salah baca tu!Tak mengapalah jika kerajaan semasa jatuh, tapi tiada jaminan mutlak jika ada pengganti mereka nanti terjamin kerajaan berjaya.Jika ada jaya mereka juga terhutang budi kepada kerajaan PN dan yang terdahulu kerana melalui “trial and error” yang tak payah lagi diulang lalui oleh kerajaan baru.Alhamdulillah jika berjaya, bagaimana kalau mereka angkuh lalu “reinvent new wheel” dan tolak pembelajaran “trial and error” kerana fakta diperolehi dari kerajaan PN, lalu Malaysia terus hancur?Agaknya semua rakyat sudah seiya dan sekata sanggup berkata “biar hancur tak apa yang penting PN mesti dijatuhkan”. Kalau hancur pun hati puas. Kerajaan dominan Melayu memang sah pasti gagal urus negara. Jangan ulang kesalahan ini”.Tapi kalau ada yang mengaku ada tangan “magic” boleh selesaikan semua ini dari mula dulu, pada saya itu semua tahyul.Saya pun tak ajak kawan kawan mempercayai saya.Saya tahu catatan tengah malam saya ini tak popular, termasuk di kalangan sahabat karib, tapi tak mengapalah.Saya gagahkan juga, sebab saya ada alam hari kemudian.* Nordin Kardi merupakan naib canselor Universiti Sultan Azlan Shah.* Tulisan ini merupakan catatannya di Facebook.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Bajet 2023: Bekerja sendiri termasuk penghantar makanan wajib carum Perkeso

Kerajaan melalui pembentangan Bajet 2023 mewajibkan caruman Pertubuhan Keselamatan Sosial (Perkeso) kepada individu yang bekerja sendiri terutamanya dalam sektor berisiko tinggi seperti penghantar barang dan makanan bagi memastikan kebajikan dan kesejahteraan penggiat sektor ekonomi itu terjamin. Menteri Kewangan Tengku Zafrul Aziz berkata, pada tahun 2020 hanya segelintir pekerja gig seperti penghantar makanan mampu melindungi diri sendiri ketika bekerja.
Katanya, selepas kerajaan menyumbang kepada caruman melalui Skim Keselamatan Sosial Pekerjaan Sendiri (SKSPS) Perkeso lebih ramai pekerja sendiri berjaya mendapatkan perlindungan. “Tahun hadapan kerajaan akan wajibkan caruman SKSPS kepada semua sektor kerja sendiri terutamanya sektor berisiko tinggi secara berperingkat. “Bagi kurangkan bebanan pekerja sendiri, caruman Perkeso akan ditanggung 80% oleh kerajaan. Ini bermakna orang kerja sendiri seperti penghantar makan, petani, nelayan dan penjaja hanya bayar 20% sahaja daripada jumlah caruman tersebut,” katanya ketika menyampaikan teks Bajet 2023 di Parlimen, hari ini. Tambahnya lagi, inisiatif itu akan melibatkan kos sebanyak RM150 juta dan bermula bagi mereka yang bekerja dalam sektor pengangkutan dan penghantar makanan atau barangan.
Bajet 2023 sebanyak RM372.3 bilion yang dibentangkan hari ini memperuntukkan belanjawan lebih kecil berbanding 2022 sebanyak RM385.3 bilion.
Dalam belanjawan kali ini, Kementerian Kewangan, Kementerian Pendidikan dan Kementerian kesihatan merupakan penerima peruntukan terbesar di mana jumlah keseluruhan peruntukan yang diterima ketiga-tiga kementerian itu meliputi 43.3% daripada keseluruhan bajet.
Ia merupakan belanjawan kedua dibentangkan dibawah pentadbiran Ismail Sabri Yaakob dan terakhir sebelum Pilihan Raya Umum ke-15 diadakan.


Perbankan digital: Gangguan atau evolusi?

Pakar ekonomi berkata walaupun perkhidmatan perbankan digital mengalami peningkatan mendadak sejak pandemik Covid-19 melanda, ia bagaimanapun dianggap sesetengah pihak sebagai trend yang mengganggu dalam industri berikutan kesannya terhadap bank fizikal.Akan tetapi ia dipercayai akan membantu mendemokrasikan produk dan perkhidmatan bagi pelanggan selain memberi manfaat kepada bank itu sendiri.Ketika perbankan digital semakin berkembang, didorong permintaan perkhidmatan efisien dalam beberapa aspek seperti rekod perbankan dan urus niaga, namun ciri-ciri bank konvensional mungkin akan mula terhakis.Pejabat untuk pelanggan datang bagi melakukan urusan akan mulai berkurangan, sementara infrastruktur pejabat pula akan semakin mengecil manakala penggunaan mesin juruwang automatik (ATM) juga akan semakin berkurangan.Perubahan sedemikian juga turut diramal berlaku lebih awal, dengan Bank Negara Malaysia (BNM) dijangka bakal mengumumkan senarai pemohon yang diberi lampu hijau untuk penerimaan lesen bank digital.Mereka yang memohon lesen tersebut termasuk Aeon Credit Service, Sunway, Grab Holdings dan BigPay AirAsia.Di Asia, Hong Kong merintis perkhidmatan perbankan digital dan mula beroperasi pada tahun 2020.Langkah tersebut turut diikuti dua lagi “Harimau Asia” – Taiwan dan Singapura – yang memulakan operasinya tahun lepas.Bercakap kepada MalaysiaNow, pakar ekonomi Geoffrey Williams berkata ciri interaktif dipacu teknologi dalam talian bermakna infrastruktur dan kos kakitangan akan menjadi lebih rendah bagi pemain industri perbankan digital.“Interaksi pelanggan semuanya dalam talian, mereka menawarkan transaksi segera melalui aplikasi yang sangat popular dalam kalangan pelanggan Gen Z,” katanya.Williams, yang merupakan pensyarah di Universiti Sains dan Teknologi Malaysia (MUST) berkata hal ini akan membantu menjadikan operasi bank lebih berdaya maju dengan model perniagaan aset ringan.“Bank digital cenderung menawarkan produk yang lebih sedikit namun lebih mudah transaksinya, terutama untuk pemindahan wang, transaksi pembayaran dan pinjaman peribadi serta simpanan,” katanya.“Namun mereka juga boleh menjadi lebih inovatif, dan sebagai contoh, ada yang menawarkan pinjaman peer-to-peer atau mata wang kripto.”Ketua ekonomi Bank Islam Mohd Afzanizam Abdul Rashid berkata ketiadaan cawangan fizikal akan memberi kelebihan kepada bank digital dari segi penawaran produk, dan memudahkan mereka dalam menguruskan kos operasi.“Mereka juga akan mendapat pulangan pelaburan dalam masa yang lebih singkat,” katanya.Beliau percaya pemberian lesen perbankan digital menunjukkan institusi perbankan masih berkembang, dengan berkurangnya halangan bagi kemasukan pemain baru dalam industri.Bagaimanapun, beliau berkata perkara ini juga akan memberi kesan kepada pemain yang sudah lama bertapak dalam industri.“Pemain industri sedia ada perlu meningkatkan prestasi mereka dengan memastikan kepentingan pelanggan sebagai keutamaan, memandangkan produk kewangan yang ditawarkan lebih kurang sama antara bank.“Akhirnya, pelanggan akan mendapat manfaat yang paling banyak kerana perkhidmatan dan produk didemokrasikan,” tambahnya.Sementara itu Williams menjangka bank tradisional akan memberikan respons mereka dengan penawaran lebih banyak perkhidmatan perbankan dalam talian, sambil menambah mereka juga mungkin akan membeli bank digital tertakluk pada syarat perundangan.“Saya fikir banyak bank digital memikirkan kemungkinan pemerolehan dalam jangka sederhana,” katanya.Salah satu contoh bagaimana pelanggan mungkin mendapat manfaat daripada perbankan digital ialah tiada fi transaksi ATM antara bank sebanyak RM1 yang mula diaktifkan semula bulan ini.Melalui perbankan digital, bayaran fi sedemikian tidak mungkin berlaku.Williams berkata bank digital juga lebih berkemungkinan menawarkan produk tanpa fi kerana pendapatan mereka datang daripada asset-aset yang dipegangnya serta pelaburan daripada deposit dan bukannya aliran urus niaga harian.“Lama kelamaan, bank digital akan memberi sedikit impak kerana ia menarik ramai pihak terutamanya golongan muda, warga asing yang tidak boleh membuka akaun tradisional, komuniti yang tidak mempunyai akaun bank di luar bandar dan sebagainya,” katanya.Namun begitu, beliau berkata bank tradisional tidak akan hilang serta-merta kerana ia masih diperlukan untuk memenuhi keperluan pelanggan yang memilih perkhidmatan secara bersemuka, selain mengendalikan urusan gaji syarikat dan perbankan komersial.Walaupun perbankan digital dijangka akan diterima pengguna, namun perbankan pelaburan dan tawaran kewangan lain merentasi portfolio keseluruhan bank tradisional akan mengambil masa untuk terkesan.“Sebagai contoh, penggunaan penyelesaian digital dalam e-hailing, menunjukkan bahawa rakyat Malaysia boleh menyesuaikan dan membiasakan diri dengan aplikasi digital.“Bagaimanapun persekitaran kawal selia di Malaysia adalah ketat, ekoran beberapa sebab yang baik, dan saiz pasaran serta kumpulan berpendapatan rendah yang mungkin boleh menyekat kemungkinan pertumbuhan.”Beliau turut memberikan contoh seperti Indonesia, yang mempunyai populasi sembilan kali ganda berbanding Malaysia, namun memiliki penduduk yang paling ramai tidak memiliki akaun bank.Beliau berkata, lebih banyak pertumbuhan perbankan digital dijangka berlaku di negara itu selain India dan China.Sementara itu, Azfanizam berkata bank tradisional perlu mencipta semula institusi mereka untuk berdepan dengan persaingan bank digital.Memandangkan generasi muda lebih biasa dengan teknologi, katanya, bank digital akan mempunyai kelebihan dalam usahanya menembusi pasaran.Williams berkata pada masa hadapan, wang juga mungkin wujud dalam bentuk digital.Beliau juga berkata bank-bank pusat di Malaysia, Singapura, Australia dan Afrika Selatan sudah pun menghasilkan sistem pembayaran rentas sempadan menggunakan mata wang digital bank pusat.“Bank digital mungkin lebih berminat dengan mata wang digital, namun penggunaan wang digital adalah berkait penerimaannya sebagai satu bentuk transaksi harian, selain isu keselamatan dan peraturan – ia bukan hanya tentang menubuhkan sebuah infrastruktur bank digital, walaupun sudah tentu ianya penting.”


65.6% dewasa diberi dos penggalak, 34.4% kanak-kanak divaksinasi

Sebanyak 15,425,524 individu dewasa atau 65.6% daripada populasi kumpulan itu di negara ini telah menerima dos penggalak Covid-19 setakat semalam.Berdasarkan data menerusi laman web CovidNow, sejumlah 22,940,801 atau 97.5% daripada populasi sama telah melengkapkan vaksinasi mereka manakala 23,216,630 atau 98.7% menerima sekurang-kurangnya satu dos vaksin.Bagi populasi kanak-kanak berusia lima hingga 11 tahun, sebanyak 1,221,990 individu atau 34.4% kumpulan itu telah menerima dos pertama vaksin Covid-19 melalui Program Imunisasi Covid-19 Kebangsaan Kanak-kanak (PICKids).Bagi remaja berusia 12 hingga 17 tahun pula, sebanyak 2,841,412 individu atau 91.3% daripada populasi itu telah melengkapkan vaksinasi mereka manakala 2,940,403 atau 94.5% menerima sekurang-kurangnya satu dos vaksin.Vaksinasi harian semalam menyaksikan sebanyak 46,039 dos diberikan semalam meliputi 13,256 dos pertama; 2,166 dos kedua dan 30,617 dos penggalak, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 68,376,641.Sementara itu, menurut portal GitHub KKM, 86 kes kematian akibat Covid-19 direkodkan semalam dengan Perak tertinggi iaitu 16 kes, diikuti Selangor 14 kes, Kedah (10), Melaka (lapan) dan Johor (tujuh).Selain itu, Kelantan, Pulau Pinang, Sabah dan Terengganu masing-masing melaporkan enam kes, Negeri Sembilan (empat), Pahang (dua) manakala satu kes direkodkan di Kuala Lumpur.


England, Wales catat rekod baru kes Covid

England dan Wales pada Selasa melaporkan hampir 130,000 jangkitan baru Covid-19, satu rekod kes tertinggi ketika kes varian Omicron meningkat sementara respons United Kingdom masih dilihat tidak menumpukan usaha bagi mengatasi kebimbangan yang timbul akibat peningkatan tersebut.Pihak berkuasa di London dan Cardiff mengumumkan 129,471 kes baru, manakala di Scotland kes harian mencatatkan 9,360 jangkitan sementara Ireland Utara masih tidak mengeluarkan data baru berikutan cuti Krismas.Beberapa minggu kebelakangan ini telah menyaksikan peningkatan kes harian di UK melepasi 100,000 buat kali pertama sepanjang wabak melanda negara itu, di mana Omicron menjadi varian dominan dalam penularannya.Britain menjadi antara negara paling teruk terjejas di Eropah dengan angka kematian akibat Covid hampir mencecah 150,000 kes.Berikutan peningkatan jangkitan tersebut, Scotland, Wales dan Ireland Utara telah mengumumkan sekatan pergerakan baru terhadap sektor perhotelan dan perhimpunan sosial dalam skala besar.Bagaimanapun, Perdana Menteri Boris Johnson, yang bertanggungjawab terhadap dasar kesihatan di England, setakat ini memutuskan untuk tidak mengikut langkah yang diambil wilayah lain UK dengan mengumumkan sekatan pergerakan yang lebih ketat.Di bawah tekanan blok parti Konservatif, beliau enggan melaksanakan sekatan baru sebaliknya menumpukan perhatian dalam meningkatkan program vaksinasi dos penggalak di negara itu.Hampir 33 juta dos penggalak telah diberikan kepada penerima vaksin lengkap pada Selasa. Sektor kesihatan negara itu kini sedang berusaha untuk mencapai sasaran untuk memberikan suntikan dos penggalak kepada semua orang dewasa di negara itu menjelang akhir bulan ini.Walaupun Edinburgh, Cardiff dan Belfast telah mula melaksanakan sekatan baru minggu ini, Setiausaha Kesihatan Sajid Javid berkata pada Isnin tiada sekatan terhadap England sebelum Tahun Baru.Bagaimanapun, langkah sekatan baru yang tidak menjadi pilihan kerajaan dalam membendung Covid-19 bercanggah dengan nasihat penasihat kesihatan kerajaan sendiri. Sebelum ini, beberapa pakar telah memberi amaran tanpa langkah baru yang lebih boleh menyebabkan perkhidmatan kesihatan yang dikendalikan kerajaan akan menyebabkannya berdepan kesesakan di hospital menjelang 2022.Ketika ini, kadar kemasukan ke hospital semakin meningkat di negara itu, terutama di London di mana ia mencatat kes varian Omicron paling tinggi dengan peningkatan sebanyak 53% setiap minggu.Namun angka itu masih kekal di bawah tahap kemuncak pandemik pada Januari tahun ini.


Ronaldo pecah rekod dunia, lebar jaringan terbanyak

Cristiano Ronaldo memecahkan rekod baharu dalam penampilan antarabangsa awal pagi tadi dengan meledak dua gol ketika membantu Portugal meraih kemenangan 4-0 ke atas Liechtenstein pada kelayakan Euro 2024.
Ronaldo, yang berusia 38 tahun bulan lalu, membuat penampilan ke-197 di peringkat antarabangsa, mengatasi Bader Al-Mutawa dari Kuwait, ketika beliau kembali ke kesebelasan utama dan mengetuai skuad kebangsaan di Stadium Jose Alvalade.
Beliau menyempurnakan sepakan penalti pada minit ke-51 – gol pertamanya menentang Liechtenstein – memastikan pasukan tuan rumah berada di depan 3-0 selepas hanya mendahului satu gol pada separuh masa pertama.
Ia adalah rekod jaringan ke-119 Ronaldo buat negaranya dan menjadikan dia pemain lelaki pertama meledak dalam 200 kejohanan antarabangsa kompetitif.
"Saya suka memecahkan rekod, saya telah memecahkan banyak rekod," katanya kepada pemberita pada malam perlawanan Khamis, yang menandakan perlawanan pertama bersama ketua jurulatih baharu Portugal, Roberto Martinez.
"Saya melihat kepada komitmen," kata Martinez.
"Dan Ronaldo mempunyai komitmen yang besar kepada pasukan kebangsaan, merupakan tokoh utama untuknya, dan mempunyai pengalaman yang boleh sampaikan."
Ronaldo telah diletakkan di bangku simpanan oleh bekas jurulatih Fernando Santos untuk dua perlawanan terakhir mereka pada Piala Dunia tahun lepas di Qatar yang mana Portugal tewas pada suku akhir kepada Maghribi.


Kurangnya pengeluaran padi cetus kebimbangan keselamatan makanan di Sarawak

Di Kampung Skuduk, Serian, petani akan keluar seawal pagi bagi mengerjakan sawah padi mereka.Sejak beberapa dekad lalu, ia merupakan antara beberapa kampung di Sarawak yang mengusahakan padi basah atau padi paya, padi yang ditanam di kawasan tanah paya.Namun, hari ini, relung sawah yang biasanya hijau dengan padi muda dilihat terabai dan dipenuhi rumput-rumpai.Kebanyakan petani di kampung itu mula beralih mengerjakan tanaman lain yang lebih menguntungkan seperti getah.Ketua kampung Silbey Anak Nobek berkata pendapatan hasil tanaman padi tidak begitu memberangsangkan sejak beberapa tahun kebelakangan ini.Menurutnya, kos buruh juga turut meningkat, dan ramai petani merasakan proses penanaman padi yang lama tidak lagi berbaloi dengan masa yang mereka habiskan.Walaupun mempunyai mesin atau jentera untuk membantu mereka ketika tiba musim menuai, namun ia tidak semestinya membuatkan kehidupan petani di kampung menjadi lebih mudah.“Apabila tanam padi, padi macam tak berjaya. Sebab tanah tenggelam bila mesin jalan atasnya,” kata Silbey.Kini, di kampung itu, hanya sebilangan petani yang masih mengerjakan sawah padi.“Tidak ramai lagi, sudah tinggal orang tua,” kata Silbey.ImportSejak beberapa dekad, bekalan padi di Sarawak bergantung kebanyakannya kepada beras import.Walaupun kerajaan memperkenalkan inisiatif dan beberapa langkah untuk menggalakkan penanaman berskala besar, namun hasilnya kurang memuaskan.Seorang petani bekerja di sawah ketika cuaca cerah di Kampung Skuduk, Serian.Tahun lalu, Sarawak mengimport 145,468 tan metrik beras bernilai RM387 juta disebabkan kekurangan bekalan yang meruncing, di mana pengeluaran beras tempatan hanya sebanyak 38%.Di Kampung Skuduk, penduduk kampung beralih kepada penanaman getah di bawah inisiatif kerajaan yang lain.Mereka juga menanam sayur-sayuran seperti timun, labu dan cili dan hasil tanaman itu akan dijual kepada pemborong di Kuching.Sementara sawah padi yang dahulunya subur kini tandus.Sebahagian daripada masalahnya berpunca daripada golongan generasi muda lebih suka bekerja di kawasan bandar daripada tinggal di kampung untuk mengerjakan sawah padi.“Golongan muda tidak begitu berminat untuk mengerjakan sawah padi kerana ia memenatkan,” kata Silbey.“Mereka lebih suka bekerja di kilang berhampiran bandar.”Tahun berganti tahun, semakin banyak tanah yang pernah diperuntukkan untuk tanaman padi ditukar kepada ladang bagi tanaman lain.Malah, beberapa relung tanah disewakan kepada perniagaan.Pada 2012, terdapat kira-kira 130,000 hektar tanah padi di negeri ini.Namun, menjelang 2021, jumlah itu menyusut kepada 83,000.Perbelanjaan kerajaanMenteri Sarawak Stephen Rundi Anak Utom berkata satu cara untuk menangani isu itu ialah dengan menaikkan harga padi.Bercakap kepada MalaysiaNow, Stephen yang memegang portfolio pemodenan pertanian dan pembangunan wilayah berkata harga padi semasa adalah terlalu rendah.“Sebilangan petani sudah beralih kepada penanaman kelapa sawit atau nenas yang lebih menguntungkan,” katanya.“Jika keadaan ini berterusan, kawasan penanaman padi Sarawak akan semakin berkurangan.”Padi menghijau tersusun kemas di relung sawah Kampung Skuduk, Serian.Katanya, situasi itu juga akan memberi tekanan kepada keselamatan makanan di negeri itu kerana ia akan menyebabkan Sarawak akan lebih bergantung dengan beras import.“Menaikkan harga padi atau memberi insentif pengeluaran kepada petani adalah satu perkara yang mesti dilaksanakan,” katanya.“Ketika ini, petani mendapat kira-kira RM1 sekilo bagi padi yang mereka hasilkan, sementara insentif pengeluaran juga rendah – kira-kira 36 sen bagi setiap kg padi yang dijual.”Bagi Stephen, harga padi yang lebih tinggi akan menggalakkan petani menanam sebanyak mungkin dan membuka kawasan baru untuk pengeluaran.Dalam pada itu, ahli akademik Mohd Effendi Wasli dalam pada itu berkata kerajaan juga perlu memikirkan cara untuk mengawal harga barangan seperti baja dan racun perosak.Effendi, dari Universiti Malaysia Sarawak, berkata ramai petani sedang bergelut berdepan dengan peningkatan harga.“Ukraine adalah pembekal utama bahan kimia untuk baja,” katanya.“Disebabkan perang yang berlaku di negara itu, harga pasaran produk pertanian meningkat sehingga 30% atau 40%.“Kerajaan perlu teliti dengan lebih mendalam perkara-perkara ini dari perspektif petani dan memikirkan bagaimana mereka boleh mengawal harga,” katanya sambil menambah ketidaktentuan harga sedemikian akan memberi kesan kepada petani kecil.


Tindakan tegas perlu diambil jika gagal patuhi peraturan penjarakan sosial

Persatuan Pengguna Pulau Pinang (CAP) menggesa Majlis Keselamatan Negara (MKN) Malaysia dan polis supaya mengambil tindakan tegas terhadap mereka yang masih gagal untuk mematuhi peraturan penjarakan sosial.Ia merupakan salah satu langkah daripada tiga asas pencegahan yang perlu dipatuhi selain membasuh tangan dan memakai pelitup muka.Tinjauan yang dijalankan di beberapa pasar basah di Pulau Pinang mendapati kebanyakan pembeli hanya memberikan tumpuan kepada pemilihan barangan dan tidak mempedulikan sepenuhnya peraturan penjarakan sosial.Diketahui bahawa Covid-19 amat mudah menjangkiti dan berpotensi membunuh, penjarakan sosial juga dipanggil “penjarakan fizikal”, amat penting memandangkan ia mengurangkan risiko bersentuhan dengan coronavirus.Penjarakan sosial bermaksud mengekalkan jarak selamat antara diri anda dan orang lain yang bukan datangnya daripada isi rumah anda.Untuk mengamalkan penjarakan fizikal atau sosial, kekalkan jarak 6 kaki (kira-kira 2 panjang lengan) daripada orang lain yang bukan daripada isirumah anda di ruang dalaman atau luaran.Ia merupakan langkah pencegahan untuk mengurangkan penularan Covid-19 bawaan udara.Bilangan kes pandemik Covid-19 tidak dapat dikurangkan jika tiada tindakan tegas diambil terhadap mereka yang gagal untuk mematuhi prosedur operasi standard (SOP) yang ditetapkan oleh kementerian kesihatan.Oleh sebab itu, kami menggesa kerjasama orang ramai dalam usaha untuk mengurangkan bilangan jangkitan harian.Mohideen Abdul Kader merupakan Presiden Persatuan Pengguna Pulau Pinang.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


'Buka mata', anak jati Port Dickson ingatkan pengundi Tambun tentang Anwar

Pengundi Port Dickson berkata nama dan pengaruh besar tidak bermakna seseorang itu boleh menjadi wakil rakyat yang baik, meluahkan kekecewaan mereka kepada penyandang Parlimennya, Anwar Ibrahim yang disifatkan jarang turun ke kawasan sepanjang sepenggal beliau menjadi wakil rakyat mereka.
Seorang anak jati Port Dickson, Sulaiman Dolah, 58, berkata ahli Parlimen perlu menyantuni rakyat dan melaksanakan janji, selain tidak menyukarkan urusan mereka.
Sulaiman yang turun mengundi pada Pilihan Raya Kecil (PRK) Port Dickson pada 2018 berkata, Anwar jarang dilihat di kawasan itu.
"Satu penggal dia pegang, perubahan tiada. Bercakap sahaja.
"Kalau turun padang tapi perkembangan tiada pun tidak berguna juga," katanya.
Sulaiman juga berkata Anwar dilihat tidak bersuara untuk rakyat Port Dickson di Parlimen.
Berikutan itu, dia serik dengan janji ahli politik tidak kira dari mana-mana parti.
“Apa yang penting, wakil rakyat perlu bertanggungjawab dan sentiasa memantau perkembangan rakyat,” katanya.
Anwar menggerakkan Langkah Port Dickson yang menyaksikan peletakan jawatan penyandangnya Daniyal Balagopal Abdullah yang menang pada Pilihan Raya Umum ke-14 dengan tiket PKR, memberi laluan kepada presiden parti itu untuk kembali ke Parlimen.
Anwar memenangi kerusi itu dengan majoriti sebanyak 23,560 undi mengalahkan pesaingnya dari PAS Mohd Nazari Mokhtar yang hanya mendapat 7,456 undi.
Bagaimanapun, pada Pilihan Raya Umum ke-15 November depan, Anwar mengumumkan beliau akan bertanding di Parlimen Tambun.
Lantikan politik PH dan isu lalu lintas
Dalam pada itu, antara isu yang dibangkitkan penduduk tempatan ialah ketua kampung yang merupakan lantikan politik oleh Pakatan Harapan (PH).
"Ketua kampung semua orang dia. Sudah pegang dua penggal tapi apa pun tiada.
"Kalau tiada 'cable', hendak jumpa dia memang susah," katanya yang pernah meminta bantuan apabila kedainya terbakar.
Menurut bancian 2020, Port Dickson mempunyai kira-kira 128,954 penduduk. 69.4% merupakan Bumiputera manakala masyarakat Cina dan India masing-masing membentuk 23.2% dan 6.7% daripada populasi Parlimen itu.
Faktor undi tentera turut memainkan peranan besar di kawasan yang dikenali sebagai “Bandar Tentera Darat “itu.
Seorang lagi penduduk Razali Ishak, 61, yang merupakan penggali kubur, berkata sikap setiap parti dapat dilihat di tanah kubur.
"Ketua kampung sini, ada orang mati pun dia tak datang. Yang datang sini (wakil) Barisan Nasional (BN).
"Wakil PKR kurang datang, hendak kena jemput baru mereka datang," katanya.
Selain itu, katanya, antara isu yang masih terus dihadapi warga Port Dickson adalah kesesakan lalu lintas dan ketiadaan parkir yang secukupnya terutama apabila hujung minggu.
Anwar ke Tambun, KJ masuk Port Dickson?
Razali turut bersetuju dengan Sulaiman, terpulang pada Anwar untuk bertanding di kerusi mana namun kehadiran ahli Parlimen perlu dirasai oleh penduduk.
Bahkan, Razali turut menyatakan secara peribadi, dia mahu Khairy Jamaludin bertanding di kerusi itu.
"Walaupun dia bukan anak jati Negeri Sembilan, tapi orang dah kenal. Dia boleh sampai tiga penggal di Rembau,"
"Di Negeri Sembilan, ahli Dewan Undangan Negeri tak jalan. Menteri besar pula orang tak kenal," katanya.
Sekurang-kurangnya pertembungan lima penjuru dijangka berlaku di kerusi Port Dickson membabitkan BN, PH, Perikatan Nasional dan bebas.
Bagaimanapun, hanya calon utama parti dan gabungan politik diumumkan sementara nama calon sepenuhnya masih belum didedahkan.
Dalam pada itu, Sulaiman yang mengikuti perkembangan politik tempatan meninggalkan nasihat untuk pengundi Tambun.
"Buka-bukalah mata itu, macam mana kawasan ini kena, beringatlah.
“Tidak usahlah berbuah dua kali."


8 Februari, 1970

Kadang-kadang dalam perjalanan hidup kita ini, ada babak-babak yang tidak dapat dilupakan.
Babak-babak ini terus segar dalam ingatan kita.
Mengapa babak-babak ini terus terikat dalam ingatan?
Satu persoalan yang aku tidak memiliki jawapan yang ilmiah.
Apa yang aku faham babak ini terus  menjadi “special” lagi istimewa dan tak hilang daripada ingatan.
Justeru ianya terus menjadi ingatan sampai ke akhir zaman. Tidak terpadam-padam.
Mungkin kabur tapi jika terusik, maka ianya akan muncul segar bersinar.
Tetapi ada juga babak hidup aku yang luncur hilang.
Tiba-tiba seorang kawan berkata: “Kau dah lupa ke? Petang tu kita jumpa dia kat Old Town Brickfields.”
Dalam satu babak yang sama, ada ramai yang  terlibat bermain termasuk diri aku sendiri.
Mungkin babak ini akan terus menjadi ingatan atau mungkin akan dilupakan.
Pada hemat aku, ada babak meluncur hilang kerana aku tidak anggap ianya penting.
Justeru ingatan itu tidak tersimpan.
Walhal babak yang sama menjadi ingatan kepada kawan-kawan yang ada bersama ketika ianya berlaku.
Dalam perjalanan hidup yang terpencar-pencar, ada yang berlaku pada diri kita tak jadi  ingatan.
Walhal perkara yang sama berlaku pada Si Polan yang lain akan menjadi ingatan untuk mereka.
Kita juga ada menyimpan ingatan yang memang sengaja kita simpan.
Babak yang tak mungkin “terdelete” daripada ingatan.
Pasti kita ingat kali pertama kita bertemu Si Minah Cun itu.
Tangan dipegang kata di lafaz. Berjanji seia sekata untuk sehidup semati.
Atau kali pertama terlihat muka Si Mamat yang kacak itu.
Mustahil aku akan melupakan kali pertama aku jatuh cinta.
Kali pertama aku ditinggalkan kekasih.
Kali pertama menerima surat: “Selamat tinggal Joe.”
Aku ingat lagi linangan air mata jatuh berderai seolah-olah dunia ini sudah runtuh.
Ingatan genre ini hanya ada dalam pita rakaman peribadi dan tidak dikongsi justeru tidak menjadi tajuk perbualan atau bahan gelak ketawa.
Pada Khamis 6 Februari, 1970 aku berada di Malay College Kuala Kangsar (MCKK).
Ketika itu aku tinggal di Pavilion dalam dormitori yang aku namakan Dorm Kapal Haji.
Nama ini muncul kerana beg pakaian yang kami bawa dari kampung tidak kami simpan ke dalam stor.
Beg-beg ini masih tersusun dalam dorm sama seperti dalam kapal membawa bakal haji ke Mekah.
Hari Khamis itu ialah hari Tahun Baru Cina.
Tidak ada apa yang istimewa berlaku pada hari itu.
Sekolah bercuti.  Esoknya Jumaat seperti biasa sesudah loceng tengah hari berbunyi kami satu sekolah ke masjid untuk sembahyang Jumaat.
Sabtu pagi 8 Februari di Dorm Kapal Haji “inspection” berjalan.  Rambut dipastikan pendek. Kelengkapan mandi terurus baik.
Lokar kain baju dan buku teratur lagi tersusun. Kasut kulit hitam di”kiwi” licin.
Selesai inspection pagi Sabtu aku ingin keluar ke pekan Kuala Kangsar.
Di Kuala Kangsar ada tiga buah panggung wayang, Rex, Cathay dan Capitol.
Hujung minggu pasti ada filem Inggeris yang disediakan untuk budak koleq.
“Herman kau nak ke town nak nengok filem apa?”
Anwar Rahim atau lebih dikenali sebagai Wabbit warga Dorm Kapal Haji dari aliran sains bertanya. Katil Anwar di hadapan katil aku.
“Tak pasti, tengok apa yang ada.” Aku menjawab.
“Chinese New Year ni, takda apa special?” Anwar bertanya.
“Ooo, betul juga entah. Mungkin filem kung fu Bruce Lee.” Aku melawak.
“Alaaaa kat koleq ni, Chinese New Year takda apa-apa. Masa aku sekolah di Kuantan ramai class mate Cina. Leh gi beraya.” Anwar teringat zaman sebelum masuk MCKK.
Anwar Wabbit ini sama macam aku masuk ke MCKK bermula tingkatan enam.
Anwar mengingatkan aku tentang Tahun Baru Cina di Jelebu.
Di Kuala Klawang ketika Tahun Baru Cina aku akan pergi bertandang makan kuih bulan, minum air botol dan makan kacang di rumah kawan aku Lee Keong.
“Di Kuala ni kita tak ada kawan Cina.” Anwar bersurah.
“Ah Seng tukang dobi ada lah.” Aku menjawab.
Tiba-tiba muncul Ibrahim Salleh atau dikenali sebagai Yok yang katilnya di sebelah katil aku.
“Yuk Keong ada, tukang jahit MCKK. Baju semua tempah pada dia. Boleh raya rumah dia.”
Yok memberi cadangan.
“Rumah dia kat mana?” Aku bertanya.
Kedai jahit Yuk Keong ini antara beberapa kedai tukang jahit dalam Bazar Kuala Kangsar.
Tukang jahit ini popular dan dilanggan oleh budak koleq.
Aku juga pernah menempah uniform sekolah dengan seluar putih “bell-bottom” yang menjadi  fesyen ikutan pada ketika itu.
Yok, Wabbit dan aku mula merancang.
Tanpa disengajakan kami kini memasang niat untuk pergi berhari raya ke rumah tukang jahit  Yuk Keong.
Lepas makan tengah hari, dua lagi warga Dorm Kapal Haji, Hatta Shahrom dan Mahmud Awang Kecik ingin bersama ke rumah Yuk Keong.
Kami menapak ke arah Panggung Kapitol kemudian menyimpang ke kawasan perumahan Cina di tepi pekan Kuala.
Rumah papan atas tanah di keliling banyak pokok-pokok buah.
Mungkin tanah setinggan.
“Welcome, masuk masuk.” Tuan rumah menyambut kami masuk.
“Happy New Year, Kong Hee Kong Hee.” Yok bersuara.
Kami masuk dan duduk di kerusi ruang tamu.
Di atas meja satu bungkus “Kacang Mengelembu” sudah terbuka.
Sepinggan kuih pau bersama kuih bulan terhidang.
Ini pasti kuih pau dari Restoran Yut Loy yang memang popular dalam kalangan budak koleq.
Di meja kecil ada berapa minuman ringan dalam tin. Juga beberapa botol air soya dan sebaris botol Tiger beer.
“Please. Help yourself. Any drink, ada air, kacang. Coke ada, beer ada.”
Tuan rumah menjemput.
Bila mendengar beer, kami berpandangan sesama sendiri.
Tanpa perlu dipelawa sekali lagi tuan rumah membuka beer dan menuang ke dalam lima gelas.
Wabbit mengambil rokok Benson dari atas meja dan terus menghisap. Melihat Wabbit merokok yang lain pun ikut sama.
Kami semua bukan perokok. Tapi petang itu kami nak merayakan rokok tukang jahit kami.
Kami tahu apa yang kami buat. Aku tahu apa yang aku minum. Aku tahu apa yang aku hisap.
Rokok di bibir, tangan kiri aku mencapai kacang.
Sambil merokok, sambil minum Tiger beer sambil kami makan kacang, kuih pau, kuih kapit dan kuih bulan.
Kami betul-betul merayakan Tahun Baru China 1970.
Untuk aku ini bukan kali pertama aku minum beer. Kawan-kawan yang lain aku tak tahu. Apakah  ini kali pertama mereka minum beer.
Di Jelebu lagi aku sudah beberapa kali minum beer.
Cuba-cuba minum bila diberi secawan beer ketika kami berkelah di Bukit Tangga.
Siapa membawa beer aku tidak tahu. Yang aku ingat itu kali pertama aku minum Tiger beer.
Begitu juga rokok. Menghisap rokok bukan satu yang asing dalam budaya Melayu kampung.
Jika ada kenduri kendara akan keluar bujam dengan rokok, sirih, pinang dan tembakau.
Ini adat budaya budi bahasa Melayu Kampung.
Wan Rahmah aku sentiasa ada tembakau dan daun pucuk tersimpan dalam bujam.
Bila tamu datang ke rumah bujam dan tepak sirih akan sampai dulu untuk menyambut tamu sebelum teh atau kopi dan biskut kering menyusul.
Aku rasa Mahmud Awang Kecik anak sempadan Siam dari Rantau Panjang pasti lebih berpengalaman dari aku.
Aku membuat andaian ini kerana Mahmud pernah menunjukkan pada aku “majalah porno xxx” yang dibelinya di Golok.
Tidak cukup dengan majalah porno, Mahmud juga  membeli panties atau seluar dalam perempuan untuk dijadikan seluar dalam dirinya.
Aku terperanjat besar melihat dia memakai panties sebagai seluar dalam. Tapi tak siapa yang tahu kerana seluar dalam ini tersorok dalam seluar.
Sedang kami seronok bersembang merokok dan minum Tiger beer tiba-tiba kedengaran bunyi basikal sampai.
Kami berpandangan. Apakah ada lagi tetamu sampai walaupun hari dah petang.
Aduh! Ini basikal pengawas.
Belum sempat kami lakukan apa-apa dua pengawas, Jamil dan Abu Bakar Che Man muncul di muka pintu.
Beer kami masih berbuih dalam gelas dan asap rokok masih berkepul-kepul memenuhi ruang tamu.
Merokok dan minum beer satu kesalahan di MCKK.
Lima kepala berpandangan sesama sendiri. Debaran hati hanya diri kami sahaja yang tahu. Bahan bukti dilihat jelas di atas meja.
Wabbit mengenyit mata aku. Aku mencuit Hatta. Yok melihat apa yang berlaku. Mahmud faham duduk keadaan.
“Yuk Keong, Happy New Year we go first.” Yok meminta diri.
“Kong Hee Kong Hee.” Aku menyampuk.
Dua pengawas mengambil tempat kami. Kami bangun dan berundur keluar.
Kami menapak pulang ke asrama.
“Kau ingat dua ekor tu lapor kita pada HM tak?” Aku bertanya dalam keadaan risau.
“Dia orang lepas kita belah, akan minum sama.” Yok menyedapkan hati dengan pandangan positif.
“Apa akan jadi pada kita? Kena expell ke?” Hatta Shahrom bertanya. Kerisauan amat jelas.
Kami semua tahu apa yang kami lakukan. Apa yang merisaukan kami ialah kami tidak tahu apa yang akan berlaku seterusnya.
Jamil dan Abu Bakar ini semuanya dari aliran sains. Mereka ini aku anggap “square” kerana itu mereka  diangkat menjadi “prefect”.
Mengikut kata Ghani kawan baik aku, Abu Bakar ini muka “belia”.
Ini konsep anak muda Johor.
Awalnya aku tak faham apa yang dimaksudkan oleh Ghani sebagai muka belia.
“Herman, belia ni tak cool macam hippi yang rambut panjang.” Ghani menerangkan.
Kami sampai ke asrama.
Kami berlagak seperti tidak ada apa-apa berlaku.
Petang sampai kami menukar pakaian.
Sabtu malam ada tayangan filem di Dewan Hargreaves. Dengan tenang menonton filem.
“Jangan buka cerita pada sapa-sapa, nanti heboh.” Yok anak Seberang Takir memberi arahan.
Selesai malam Sabtu. Masuk Ahad. MCKK masih lagi bercuti.
Isnin satu koleq akan berhimpun di Dewan Hargreaves. Apakah nama kami akan naik? Apakah laporan dah sampai ke meja guru besar?
Apakah kami akan kena rotan atau “public canning” di hadapan semua pelajar? Soalan-soalan yang tanpa jawapan.
Hati berdebar menunggu pagi Isnin hari perhimpunan rasmi sekolah.
Apakah nama kami akan dipanggil?


PKR bersekongkol dengan ahli politik kleptokrat Umno

Tuduhan daripada pihak PKR bahawa Dr Mahathir Mohamad menghalang usaha mengembalikan mandat rakyat adalah kenyataan yang gelojoh dan tidak berasas sekali.Umum mengetahui punca Langkah Sheraton terjadi kerana pengkhianatan daripada kem Azmin Ali serta Muhyiddin Yassin.Jika Mahathir mahu kekal sebagai perdana menteri sehingga hari ini, beliau boleh sahaja berbuat demikian bersama kerajaan Perikatan Nasional kerana beliau sebenarnya adalah calon perdana menteri gabungan itu.Namun, Mahathir tidak bersetuju dengan pengkhianatan tersebut dan beliau bersedia dibuang daripada parti yang beliau bina sendiri demi pertahankan mandat rakyat dan mengotakan janji kepada komponen PH.Andai Mahathir tidak meletakkan jawatan, Bersatu dan kumpulan Azmin sewaktu itu tetap akan keluar daripada PH dan tetap akan menyebabkan kerajaan PH jatuh.Sewaktu Anwar Ibrahim mengumumkan, mempunyai jumlah sokongan yang mencukupi beliau sendiri memberitahu angka ini tidak termasuk Pejuang.Hakikatnya PKR terlebih awal tidak mahu bekerjasama dengan pihak Pejuang dan lebih memeranjatkan sanggup bersekongkol dengan Umno termasuk beberapa ahli politik kleptokrat.Bagaimana tuduhan dilemparkan kepada pihak Mahathir dan Pejuang sedangkan pihak Anwar sendiri tidak membincangkan soal sokongan.Andai Mahathir tidak meletakkan jawatan, Bersatu dan kumpulan Azmin sewaktu itu tetap akan keluar daripada PH dan tetap akan menyebabkan kerajaan gabungan itu jatuh.Jika diamati kenyataan yang dibuat Mahathir baru-baru ini, jelas ia tiada kena mengena dengan Langkah Sheraton dan hanya merujuk kepada pengalaman sewaktu menjadi perdana menteri ke-4.Malahan, kenyataan itu adalah konsisten dengan apa yang ditulis di dalam buku Doktor Umum: Memoir Tun Dr. Mahathir Mohamad.Namun begitu, pada akhirnya, Mahathir tetap serahkan kepada umum untuk menilai sendiri prestasi beliau.Pembangkang seharusnya berhenti berkelahi terutamanya mengenai perkara yang begitu trivial dan kecil.Cari titik tengah persamaan, gembleng usaha dan bekerjasama menolak kerajaan yang dicuri dan bersekongkol dengan kleptokrat.Penulis merupakan Ketua Penerangan (Penaja) Pejuang* Tulisan ini merupakan pandangan penulis yang tidak semestinya mencerminkan pendirian MalaysiaNow


Polis lumpuhkan sindiket tawar pekerjaan dalam talian

Polis berjaya melumpuhkan sindiket yang menawarkan pekerjaan secara dalam talian sebagai ejen penjual barang, susulan penahanan lima lelaki dan seorang wanita di sebuah kondominium di Jalan Ceylon di Kuala Lumpur Selasa lalu.
Ketua Polis Dang Wangi Noor Dellhan Yahaya berkata serbuan di kondominium itu yang dijadikan pusat panggilan kepada sindiket yang beroperasi sejak sebulan lepas dilakukan pada 5.25 petang.
“Siasatan mendapati sindiket itu menawarkan pekerjaan kepada orang ramai menerusi platform media sosial untuk menjual barang secara dalam talian antaranya dompet.
“Mangsa akan menerima barang pada pembelian pertama namun apabila membeli secara pukal, sindiket melarikan diri selepas menerima wang,” katanya dalam sebuah kenyataan.
Noor Dellhan berkata pihaknya turut merampas 29 telefon bimbit, lima komputer, lima peranti perkakasan pemprosesan dan sebuah komputer riba.
Katanya, semua individu berusia 19 hingga 26 tahun itu direman hingga Jumaat ini untuk membantu siasatan mengikut Seksyen 420 Kanun Keseksaan kerana menipu.


Presiden Ukraine Zelensky arah perkhidmatan sulit siasat nahas helikopter

Presiden Ukraine Volodymyr Zelensky menugaskan perkhidmatan sulit negara itu untuk menyiasat punca nahas helikopter yang menyebabkan kematian 14 orang termasuk Menteri Dalam Negeri Denys Monastyrsky.
Menurut Agensi Akhbar Jerman (dpa), punca nahas pagi Rabu itu masih belum dapat dipastikan tetapi Zelensky menjanjikan penjelasan menerusi ucapan video.
Beliau berkata menteri dan timbalannya, Yehvheniy Yenin bukanlah ahli politik yang "mudah digantikan" dan menyifatkan satu kehilangan besar bagi negara ini.
Laporan terbaharu mendedahkan mangsa yang maut termasuk seorang kanak-kanak manakala 25 lagi cedera.


Penghijrahan balik kampung mampu kurangkan kesesakan bandar?

Berhijrah bukan perkara asing dalam hidup Abdul Azim Che Abdul Rahim.Sejak kecil, dia mengikuti ayahnya berpindah-randah kerana tugas bapanya sebagai guru.Menginjak usia dewasa, lelaki itu menetap di Kuala Lumpur selepas tamat pengajian tinggi.Namun setelah beberapa tahun hidup di celah kota, Azim mengambil keputusan untuk pulang ke kampungnya di Kedah.“Jiwa macam memberontak sedikit ketika duduk di Kuala Lumpur, mungkin sebab ada jiwa kampung. Seakan mencari-cari jalan keluar dari kota.“Saya dapat idea untuk balik ke kampung, tanam makanan sendiri, dan aktiviti lain seperti eco-village,” katanya kepada MalaysiaNow.Peluang untuk merealisasikan impian itu terbuka apabila dia berkesempatan untuk menyertai kursus permakultur di Petaling Jaya.Episod baru bermula apabila dia belajar berkebun, mengembara ke luar negara dan pulang semula ke tanah air.Dia memulakan projek berasaskan pemuliharaan, eko pelancongan dan pendidikan bersama beberapa rakan di Kedah yang bermula di Kampung Sungai Batu dan kemudian di Pulau Bidan di Yan, Kedah.“Jadi saya tinggal di kampung sejak 2015.“Akhir sekali saya menetap di SRI Lovely Farm di Kampung Belantik, Sik, Kedah untuk belajar pertanian padi organik.”Beberapa perkembangan terkini yang semakin kerap berlaku secara berulang menimbulkan persoalan mengenai kelestarian kehidupan di bandar-bandar besar di Malaysia, utamanya Lembah Klang dan kawasan membangun sekitarnya.Banjir kilat dalam beberapa minggu lalu menenggelamkan sebahagian jalan raya ketika waktu puncak yang mengakibatkan beberapa kenderaan tenggelam.Gambar dan video ketika kejadian memberi gambaran menakutkan tentang situasi dan keupayaan bandar seperti Kuala Lumpur untuk menampung perubahan iklim masa kini.Banjir di Kuala Lumpur berlaku ketika ingatan kepada banjir besar yang terjadi di sekitar Selangor hujung tahun lalu masih segar.Selain itu, pada musim perayaan Aidilfitri yang masih disambut ketika ini, warga kota terperangkap dalam “kesengsaraan” apabila Kuala Lumpur ibarat lumpuh pada waktu-waktu tertentu akibat kesesakan jalan raya.Menurut laporan sebelum ini, penduduk Kuala Lumpur menghabiskan 13.4 hari setahun dalam kesesakan jalan raya.Ia sekali gus memberi impak kepada kesihatan mental rakyat yang pulang dari kerja.Isu kesesakan jalan raya juga menjadi topik semasa perayaan ini apabila warga kota berpusu-pusu balik ke kampung halaman masing-masing selepas dua tahun tidak dibenarkan beraya akibat sekatan pergerakan bagi mengekang penularan Covid-19.Berjuta-juta kenderaan dilaporkan meinggalkan ibu kota manakala ada pengguna yang terperangkap lebih lapan jam di atas jalan raya akibat kesesakan.Bercakap kepada MalaysiaNow, ketua jabatan perancangan bandar dan wilayah Universiti Malaya, Nikmatul Adha Nordin berkata, penghijrahan balik ke kawasan luar bandar boleh menjadi penyelesaian kepada masalah kesesakan di bandar.“Sekiranya faktor utama iaitu ekonomi dan ketersediaan peluang pekerjaan boleh diperoleh di desa dan dilengkapi kemudahan dan infrastruktur yang baik seperti bandar, penghijrahan balik boleh menjadi fenomena yang baik bagi menyeimbangkan pembangunan agar tidak berlaku jurang yang ketara antara bandar dan luar bandar,” katanya.Katanya, masalah timbul di bandar kerana penduduk dari luar bandar mencari pekerjaan yang lebih baik.Namun ia menyebabkan kesesakan perumahan, infrastruktur dan penurunan kualiti hidup.Ia mengakibatkan proses urbanisasi kemiskinan, yang mana masalah yang terkait dengan luar bandar seperti kemiskinan dibawa ke kawasan bandar.Menurut rekod, penduduk di Kuala Lumpur bertambah 1.05% setiap tahun dan angkanya diramal mencecah 2.25 juta menjelang 2040.Kerajaan sebelum ini mengeluarkan dokumen Dasar Perancangan Fizikal (DPF) Desa Negara 2030 yang menumpukan aspek pembangunan sosial, ekonomi, alam sekitar, pengangkutan dan infrastruktur.Menurut Nikmatul, anak muda di desa tidak perlu lagi berhijrah ke bandar sekiranya dasar itu dilaksanakan dengan berjaya.“Ada desa yang sudah lengkap kemudahannya, tetapi ada yang masih ketinggalan.“Pelaksanaan DPF Desa Negara masih bergantung kepada kerajaan negeri dan pihak berkuasa tempatan,” katanya.


Waspada dan patuhi SOP, elak tempat sesak, kata kumpulan pelancongan Selangor

Persatuan pengembaraan dan pelancongan di Selangor hari ini menggesa orang ramai untuk sentiasa mematuhi prosedur operasi standard (SOP) selepas tular gambar kesesakan orang ramai yang bercuti di beberapa lokasi dalam negeri tanpa menjaga penjarakan fizikal selepas sekatan pergerakan mula dilonggarkan.Persatuan Pengembaraan dan Agensi Pelancongan Selangor berkata pengusaha pelancongan perlu memandang serius dengan pematuhan SOP yang masih berkuat kuasa memandangkan ramai yang mengambil peluang untuk bercuti pada hujung minggu.“Kita tidak mahu akan wujud kluster baru disebabkan kealpaan kita sendiri,” kata presiden persatuan itu, Fathir Badri.“Kita telah lama terkurung disebabkan perintah kawalan pergerakan (PKP) yang dikenakan, jadi kita tidak mahu perkara yang sama berulang lagi,” katanya sambil menambah pengusaha pelancongan juga mungkin akan mengalami kerugian kerana tidak dapat berniaga.Beliau turut mengingatkan pengunjung untuk mengamalkan SOP dan elakkan untuk berada di tempat sesak.“Supaya lebih berwaspada dan tidak singgah di tempat-tempat yang sesak untuk melakukan riadah bersama keluarga. Carilah tempat yang tidak sesak,” katanya.“Di Selangor ini banyak lokasi eko-pelancongan seperti di Hulu Langat dan Hulu Selangor boleh dikunjungi.”Fathir turut menggesa pihak berkuasa tempatan dan badan pelancong Selangor untuk memainkan peranan penting dengan menambah iklan dan billboard peringatan pematuhan SOP di sepanjang kawasan rekreasi.“Kita masih belum menang, jadi jagalah peluang ini dengan menjaga diri dan keluarga kita. Elakkan tempat yang sesak jaga penjarakan fizikal,” katanya.


Najib berpeluang bebas dengan jaminan, kata peguam

Bekas perdana menteri Najib Razak mempunyai peluang untuk dibebaskan dengan jaminan sekiranya Mahkamah Persekutuan menerima permohonan untuk menyemak semula keputusan bersalah dan hukuman yang dijatuhkan terhadapnya, kata peguam Muhammad Shafee Abdullah.
Menurut Shafee, jika mahkamah menerima permohonan itu, maka dijangka akan berlaku dua kemungkinan, pertama ialah kes itu akan dibicarakan semula di Mahkamah Persekutuan dan ini dijangka menjadi antara peluang tertinggi.
"Tetapi sekiranya mereka (panel hakim) bersetuju mengenai Hakim Nazlan (Mohd Nazlan Mohd Ghazali) dan kelayakannya, mereka mungkin akan arahkan kes ini kembali ke peringkat Mahkamah Tinggi," katanya kepada pemberita di Putrajaya hari ini.
"Ini supaya kes ini dibicarakan dari mula."
Ketika ditanya sama ada Najib berpotensi dibebaskan dengan jaminan, Shafee berkata ia juga salah satu kemungkinan yang akan berlaku.
"Ya. Di Mahkamah Tinggi beliau diikat jamin. Jadi dia akan dapat ikat jamin yang sama.
"Jika beliau ke Mahkamah Persekutuan, beliau akan dapat diikat jamin ketika menunggu keputusan," katanya sambil menyifatkan kedua-dua situasi adalah sama.
Najib yang juga bekas ahli Parlimen Pekan pada 28 Julai 2020 dijatuhkan hukuman penjara 12 tahun dan denda RM210 juta selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd.
Hukuman itu dikekalkan selepas Mahkamah Rayuan menolak rayuan Najib sebelum ia dimuktamadkan oleh Mahkamah Persekutuan pada 23 Ogos tahun lalu menerusi panel lima hakim yang diketuai Ketua Hakim Negara Tengku Maimun Tuan Mat.
Hari ini, Mahkamah Persekutuan mendengar permohonan Najib untuk menyemak semula keputusan itu menerusi panel lima hakim baharu yang diketuai oleh Hakim Besar Sabah dan Sarawak Abdul Rahman Sebli.
Turut menyertai panel itu ialah tiga Hakim Persekutuan, Vernon Ong Lam Kiat, Rhodzariah Bujang, Nordin Hassan dan Hakim Mahkamah Rayuan, Abu Bakar Jais.
Dalam pada itu, Shafee turut meluahkan keyakinan terhadap kes yang sedang dihadapi Najib sejak ia mula dibicarakan.
"Sudah tentu aliran kes ini berubah, daripada merit kes ini yang mana saya sangat yakin kemudian saya kecewa.
"Kini ia sedang disemak dan ia berasaskan sebab yang sangat bagus," katanya.
Proses pendengaran permohonan Najib hari ini ditangguhkan dan akan disambung pada 20 Februari depan.


Panglima tentera ingatkan anggota supaya tidak terlibat kempen PRU15

Anggota Angkatan Tentera Malaysia (ATM) diingatkan supaya tidak terlibat secara langsung termasuk turun berkempen bagi Pilihan Raya Umum ke-15 (PRU15).
Panglima Tentera Darat Zamrose Mohd Zain berkata penglibatan secara langsung dalam proses pilihan raya boleh dianggap sebagai melanggar peraturan yang ditetapkan terhadap anggota ATM.
"Diharapkan janganlah ada anggota kita yang turut bersama-sama memegang sepanduk parti politik dan terjerit di sana sini, itu tidak kena caranya dan kita tidak benarkan.
"Namun begitu kita tidaklah halang parti politik mana yang mereka ingin pilih atau sertai ceramah... itu pilihan masing-masing kerana mereka tetap boleh mengundi untuk menentukan masa depan negara.
“Diharapkan mereka dapat tunaikan tanggungjawab masing-masing apabila tiba hari mengundi nanti," katanya kepada pemberita selepas Majlis Penganugerahan Pingat Jasa Malaysia (PJM) kepada 472 veteran ATM peringkat Negeri Sembilan di Kem Segenting di Port Dickson hari ini.
Suruhanjaya Pilihan Raya menetapkan hari pengundian pada 19 November dan pengundian awal pada 15 November.
Zamrose juga berkata ATM akan menambah lebih banyak latihan peralihan Perbadanan Hal Ehwal Bekas Angkatan Tentera (Perhebat) yang relevan mengikut peredaran masa dan keperluan guna tenaga kerja negara.
Beliau berkata lima latihan peralihan sedia ada yang ditawarkan dilihat tidak mencukupi dan perlu penambahbaikan yang efektif.
"Setakat ini, Perhebat ada tawarkan kursus jangka panjang antara enam hingga 18 bulan bagi anggota yang bakal berpencen… kursus ini melibatkan bidang kejuruteraan mekanikal, reka bentuk dalaman, automotif, hospitaliti, keusahawanan dan pengajian pengurusan.
"Namun kita dapati ramai bekas peserta tidak bekerja dalam bidang latihan yang mereka sertai. Kita akan buat analisis terhadap isu ini dan akan berusaha untuk tambah baik kursus sedia ada serta menambah kursus lain juga," katanya.


NGO gesa Putrajaya henti semua hubungan diplomatik dengan Singapura menjelang hukuman mati Nagaentran

NGO Sebaran Kasih hari ini menggesa kerajaan Malaysia menggunakan apa sahaja kaedah dan saluran diplomatik bagi menghentikan pelaksanaan hukuman mati Singapura ke atas Nagaenthran K Dharmalingam, memohon supaya tindakan turut dilakukan di peringkat antarabangsa menjelang hukuman gantungnya yang akan dijalankan pada 27 April depan.Ia juga menggesa pemimpin politik dan perniagaan di negara itu untuk bersuara bagi pihak Nagaentran.“Ada banyak pilihan (untuk dilakukan) – polis, Jabatan Peguam Negara, kementerian luar dan Jabatan Perdana Menteri boleh mengambil lebih banyak tindakan,” katanya.“(Tindakan yang boleh diambil) lebih banyak daripada apa yang sedang dilakukan sekarang. Kerajaan Malaysia juga boleh membangkitkan isu kesihatan mental dan kecergasan Nagaenthran dalam menghadapi hukuman mati di Mahkamah Antarabangsa.”Nagaenthran dijadualkan menjalani hukuman gantung sampai mati pada 27 April selepas gagal dalam beberapa rayuan terhadap hukuman yang diputuskan pada 2010 selepas disabitkan kesalahan menyeludup sejumlah kecil heroin ke Singapura.Penyokong Nagaenthran berkata banduan warga Malaysia itu mempunyai skor IQ sebanyak 69 – membolehkannya diisytiharkan segai orang kurang upaya (OKU) mental – selain turut dipaksa melakukan jenayah tersebut.Sebelum ini, Nagaenthran dijadualkan menjalani hukuman gantung pada November tahun lalu, namun keputusan itu mengundang kecaman global di mana Kesatuan Eropah (EU) dan taikun syarikat penerbangan Britain Richard Branson turut menyuarakan kritikan.Yang di-Pertuan Agong Sultan Abdullah Sultan Ahmad Shah dan Perdana Menteri Ismail Sabri Yaakob adalah antara pemimpin kerajaan Malaysia yang secara peribadi merayu agar pihak berkuasa Singapura meringankan hukuman Nagaentran.Rayuan pengampunan terakhir Nagaenthran ditolak pada 31 Mac lalu, beberapa hari selepas Mahkamah Rayuan menolak rayuan hukuman matinya.Dalam kenyataannya hari ini, Sebaran Kasih memetik kes dua lagi banduan yang disabitkan kesalahan dadah pada 2010 kerana menyeludup heroin dari Myanmar ke Singapura.Ia berkata Cheong Chun Yin dan Pang Siew Fum dijatuhi hukuman gantung namun kemudiannya Cheong yang didapati merupakan keldai dadah hanya menerima hukuman rotan dan diperintahkan menjalani hukuman penjara seumur hidup.Cheong juga turut diberikan sijil bantuan substantif, sementara Pang dibenarkan untuk menjalani hukuman penjara seumur hidup.“Mengapa (Nagaenthran) tidak boleh diberikan hukuman penjara seumur hidup seperti Pang Siew Fum?” kata NGO itu.“Apa keadaan yang menyebabkan kesnya ini dilihat berbeza? Mengapa Nagaenthran tidak dikecualikan daripada hukuman mati?”Sebaran Kasih turut menambah keadaan mental Nagaenthran semakin merosot akibat trauma menjadi banduan bilik akhir.NGO itu turut berkata Singapura sudah menjadi anggota Pertubuhan Bangsa-Bangsa Bersatu sejak 1965 dan mempunyai tanggungjawab untuk menghormati hak asasi manusia.


Mahathir dalam gerhana

Saya bersetuju dengan Mazlan Ali dari UTM, Dr Mahathir Mohamad sedang berada dalam “kegerhanaan”.Menggelepar mencari lorong keluar dari kegelapan.Beliau terperangkap dalam gua gelap, bila terjerlus kerana tidak meneruskan rencana Langkah Sheraton.Difahamkan beliau tersasar dalam menghitung langkah, kerana dipengaruhi anak-anaknya.Kononnya, Mahathir tidak boleh bersama “orang kotor” di dalam Umno.Anak-anak Mahathir nampak hanya orang Umno sahaja yang kotor. Mengapa jadi begitu?Iya, mereka tidak nampak kekotoran mereka bersama bapanya, kerana mereka berada di gaung kekotoran.Kalaupun tidak di kolam najis (Arwah Fadhil Nor, memperli Anwar Ibrahim berada di dalam tong najis, semasa bersama Umno).Jelas Mahathir, bukan sahaja sudah tidak berpengaruh.Malah pengaruhnya, sudah hilang sama sekali.Penolakan Pakatan Harapan (PH) terhadap lontaran Mahathir untuk mewujudkan Mageran menunjukkan bekas perdana menteri itu sudah tidak bernilai pada pandangan gabungan itu.Mahathir tidak lagi mampu mencorakkan politik nasional.Beliau sudah terpinggir dan dipinggirkan.Atas sebab itulah, beliau terkial-kial mengemis supaya parti Pejuang diluluskan oleh Pandaftar Pertubuhan (RoS).Sewajarnya Pejuang diluluskan.Sekurang-kurangnya dapat melihat calon-calon Pejuang hilang deposit pada Pilihan Raya Umum ke-15 (PRU15) nanti.Bukan mendahului Allah, tapi berpandukan Sunatullah dalam politik.Taring politik Mahathir tercabut lagi patah selepas Langkah Sheraton.Malah saki-baki pengaruhnya lebur berderai selepas beliau tertendang keluar dari Bersatu.Lebih malang lagi, bila Syed Saddiq Abdul Rahman dan Dr Maszlee Malik meninggalkan gerombolan Mahathir.Sekarang, Mahathir seperti Lebai Malang.Berkayuh ke hulu, air surut. Berkayuh ke hilir air pasang.Apa tidaknya, bila Yang di-Pertuan Agong menjemput pemimpin-pemimpin politik mengadap. Beliau menyuarakan tentang Mageran.Dan ramai mengatakan, beliau memberi gambaran seolah-olah dirinya adalah calon yang paling layak.Beliau cuba menyakinkan Sultan Abdullah Sultan Ahmad Shah, dirinya dewa penyelamat buat Malaysia.Kononnya, beliau mampu mengatasi masalah Covid-19.Mampu mengatasi masalah ekonomi. Mampu membawa masuk pelabur asing.Mampu mengatasi persekolahan anak-anak di semua peringkat.Mampu mengatasi masalah sosial yang bertimbun-tambah.Akhirnya, Si Lebai Malang, Mahathir dapat dihidu oleh pemain politik dan rakyat, sebagai seorang gila kuasa.Bermacam-macam jenama, dijenamakan kepada Si Lebai Malang ini, oleh anak muda di dunia siber.Mahathir begitu yakin. Kononnya kejatuhan Barisan Nasional (BN) dalam PRU14 lepas adalah faktor dirinya.Sebenarnya, sumbangan Mahathir tidak seberapa kalau dibandingkan dengan kerja-kerja keras yang dilakukan oleh PKR, DAP dan Amanah.Gelombang kebangkitan rakyat bermula sejak PRU 2008, PRU 2013.Jauh lebih awal dari penglibatan Mahathir. Beliau hadir, ketika kemarahan rakyat sudah di kemuncak.Sebenarnya, Mahathir menuai ketika padi sudah masak.Beliau mengutip laba dari titik peluh pemimpin PKR, DAP, Amanah dan rakyat.Kamarazaman Yacob merupakan bekas aktivis mahasiswa 1970-an.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


MCMC luluskan penggabungan Celcom-Digi

Suruhanjaya Komunikasi dan Multimedia Malaysia (MCMC) mengeluarkan notis tiada bantahan kepada cadangan penggabungan antara Digi.Com Bhd dan Celcom Axiata Bhd, melibatkan perniagaan Digi Telecommunications Sdn Bhd dan Celcom (pemohon).Dalam kenyataan hari ini, MCMC berkata Digi dan Celcom merupakan pengendali perkhidmatan mudah alih kedua dan ketiga terbesar pada masa ini, dan penggabungan ini akan menghasilkan pengendali perkhidmatan mudah alih yang terbesar di Malaysia.“Oleh yang demikian, MCMC sudah menjalankan penilaian menyeluruh terhadap penggabungan ini,” katanya.Pada 1 April, 2022, MCMC mengeluarkan pernyataan isu kepada pemohon, selaras dengan Garis Panduan Penggabungan dan Pengambilalihan bertarikh 17 Mei, 2019 untuk menangani kebimbangan bahawa penggabungan ini akan atau berkemungkinan mengurangkan persaingan dengan ketara bagi sesetengah pasaran komunikasi yang telah dikenal pasti MCMC.Justeru, menurut MCMC, pemohon mengemukakan suatu aku janji yang mengandungi komitmen pemohon untuk mengatasi isu-isu persaingan yang telah diketengahkan oleh MCMC dalam pernyataan isu.MCMC mempertimbangkan komitmen yang ditawarkan oleh pemohon dan berpuas hati bahawa ia akan mengurangkan dengan signifikan isu-isu persaingan yang akan atau mungkin timbul akibat penggabungan ini, katanya.Pada 8 April, 2021, Axiata dan Telenor Group mengumumkan sedang dalam perbincangan lanjutan untuk melaksanakan penggabungan operasi Celcom dan Digi.Axiata Group Bhd dalam makluman kepada Bursa Malaysia sebelum ini berkata, cadangan penggabungan antara Celcom Axiata Bhd dan Digi.com Bhd bagi membentuk entiti baru dikenali sebagai MergeCo dijangka selesai pada separuh kedua 2022.Salinan aku janji itu boleh dimuat turun melalui laman sesawang MCMC , https://mcmc.gov.my/skmmgovmy/media/General/registers/Undertaki ng-Public-Version.pdf


Isu Aukus, kesihatan mental anggota polis antara tumpuan Dewan Rakyat hari ini

Isu berkaitan kesan pembentukan kerjasama tiga hala antara Australia, United Kingdom (UK) dan Amerika Syarikat (AS) (Aukus) dan langkah membendung isu kesihatan mental dalam kalangan anggota polis, antara tumpuan di Dewan Rakyat hari ini.
Menurut Aturan Urusan Mesyuarat menerusi laman rasmi Parlimen, Lim Guan Eng (PH-Bagan) meminta menteri pertahanan menyatakan pendirian Malaysia ekoran pakatan pertahanan Aukus, iaitu Australia akan membeli lapan kapal selam perang nuklear berharga A$368 bilion dan kesannya kepada keselamatan negara-negara Asean berdasarkan Zon Keamanan, Kebebasan dan Berkecuali atau Zopfan.
Dalam sesi Waktu Pertanyaan-pertanyaan Menteri itu, Lim juga ingin tahu sama ada lapan kapal selam perang nuklear berkenaan akan dibenarkan beroperasi dalam rantau perairan negara-negara Asean.
Isu kesihatan mental pula akan dibangkitkan Wan Hassan Mohd Ramli (PN-Dungun) dalam sesi sama, yang meminta menteri dalam negeri menyatakan langkah bagi memastikan isu itu dapat dibendung dalam kalangan anggota polis.
Hal ini terutamanya terhadap mereka yang memegang senjata api untuk memastikan anggota dapat menjalankan tugas dengan mental yang stabil.
Menerusi sesi waktu pertanyaan-pertanyaan bagi jawab lisan, Mohd Syahir Che Sulaiman (PN-Bachok) pula meminta menteri pertanian dan keterjaminan makanan menyatakan usaha kementerian untuk mengembangkan aktiviti penternakan lembu bersaiz besar (lembu sado) dalam kalangan usahawan muda dan usahawan desa.
Selesai sesi itu, beberapa rang undang-undang dijangka dibentangkan untuk bacaan kali kedua, antaranya Rang Undang-undang Semakan Hukuman Mati dan Pemenjaraan Sepanjang Hayat (Bidang Kuasa Sementara Mahkamah Persekutuan) 2023.


2 kementerian bekerjasama selesai masalah air, kata Rafizi

Kementerian Ekonomi dan Kementerian Sumber Asli, Alam Sekitar dan Perubahan Iklim (NRECC) akan bekerjasama bagi mencari kaedah dan merangka modul bersesuaian dalam menyelesaikan masalah air di negara ini.
Menteri Ekonomi Rafizi Ramli berkata isu air memerlukan kerjasama yang kolektif, justeru kedua-dua kementerian itu termasuk operator syarikat air di seluruh negara akan bersama-sama mencari langkah penyelesaian.
"Bidang kuasa air di bawah kementerian NRECC tapi perancangan infrastruktur di bawah Kementerian Ekonomi, kita akan bekerjasama untuk mencari jalan selesaikan masalah-masalah syarikat operator air yang dimiliki kerajaan negeri secara bersepadu.
"Malah minggu lepas, saya telah berjumpa dengan ketua-ketua syarikat air di seluruh negara untuk dengar dan lihat sendiri dari segi kemampanan kewangan mereka," katanya pada sidang media selepas menghadiri Sesi Libat Urus Kajian Separuh Penggal Rancangan Malaysia ke-12 (RMK-12) (2021-2025) oleh Kementerian Ekonomi bersama Kerajaan Negeri Pahang di Kuantan hari ini.
Beliau berkata demikian ketika diminta mengulas kenyataan Perdana Menteri Datuk Seri Anwar Ibrahim semalam, yang memaklumkan masalah air di Kelantan dan Sabah akan cuba ditangani Kerajaan Persekutuan meskipun melibatkan belanja besar.
Hadir sama ke sesi libat urus itu Menteri Besar Pahang Wan Rosdy Wan Ismail dan Pengerusi Jawatankuasa Pelaburan, Perindustrian, Sains, Teknologi Dan Inovasi Pahang Datuk Mohamad Nizar Najib.
Rafizi berkata kerjasama antara dua kementerian itu dilaksanakan bagi membolehkan beberapa pilihan dikemukakan kepada Kerajaan Persekutuan.
"Kita akan bentang kepada Kerajaan Persekutuan pilihan-pilihan yang boleh diambil kira yang bersesuaian dengan kemampuan kewangan Kerajaan Persekutuan dan kerajaan negeri untuk tindakan seterusnya,” katanya.
Beliau berkata pihaknya berharap perkhidmatan air di negara ini dapat ditambah baik dari semasa ke semasa selain menjangkakan sekurang-kurangnya 50 peratus projek bekalan air dapat disiapkan dalam tempoh tujuh tahun bermula tahun depan, iaitu dalam tempoh pelaksanaan RMK-12 hingga RMK-13.
Sementara itu, menyentuh mengenai industri nadir bumi, beliau berpandangan ia mempunyai potensi yang baik dan perlu dibangunkan dengan lebih strategik serta tidak dibiarkan tanpa pembangunan yang menyeluruh.
"Ia perlukan penyelarasan kerajaan negeri dan Kerajaan Persekutuan...ia salah satu industri perlu dikawal selia sebaik mungkin dari segi proses dan sebagainya,” kata Rafizi.


Bekas menteri Kabinet, Zaleha Ismail meninggal dunia

Bekas Menteri Perpaduan Negara dan Pembangunan Masyarakat Zaleha Ismail, 84, meninggal dunia pada pukul 8.15 malam tadi kerana mengalami pelbagai komplikasi kesihatan.Adik ipar Allahyarham, Abdul Aziz Shahrin, 60, ketika dihubungi Bernama mengesahkan Allahyarham meninggal dunia di sebuah hospital swasta di Kuala Lumpur, selepas mengalami sesak nafas pada pukul 6 petang semalam.“Jenazah Allahyarham akan dibawa ke Masjid Salahuddin Al-Ayubbi, Taman Melati di Kuala Lumpur pada 9 pagi tadi untuk disembahyangkan dan dikebumikan di Tanah Perkuburan Islam Taman Ibukota di sini,” katanya ketika dihubungi Bernama malam tadi.Allahyarham antaranya pernah menjawat jawatan menteri perpaduan negara dan pembangunan masyarakat pada 1995 serta timbalan menteri pengangkutan pada tahun yang sama.Selain itu, Allahyarham pernah dilantik sebagai naib ketua Wanita Umno pada tahun 1976 sehingga 1980 dan ketua Wanita Umno Kuala Lumpur pada tahun 1977 sehingga 1978.Allahyarham dikurniakan tiga cahaya mata hasil perkongsian hidup bersama suaminya Allahyarham Abd Rahman Ali iaitu Dr Zurin Adnan, Zurin Azlan dan Zurin Azrai.


Pengguna boleh daftar derma organ melalui MySejahtera mulai 6 September

Pendaftaran sebagai pengikrar derma organ boleh dilakukan melalui aplikasi MySejahtera mulai 6 September ini, kata Menteri Kesihatan Khairy Jamaluddin.
Beliau berkata ia susulan kadar pendermaan organ di negara ini sangat rendah apabila Malaysia tergolong antara 10 negara yang mempunyai kadar transplantasi terendah di dunia bagi 2021 iaitu 2.84 pembedahan transplantasi bagi setiap 1 juta populasi menurut Global Observatory on Donation and Transplantation.
“Apabila mereka buat ikrar melalui MySejahtera maklumat itu terus sampai ke Pusat Sumber Transplan Nasional. Sekiranya berlaku kes kematian mana-mana hospital dan layak derma organ, ia akan keluar dalam sistem,” katanya.
Beliau berkata demikian pada sidang media selepas merasmikan penutupan Minggu Kesedaran Pendermaan Organ Peringkat Kebangsaan 2022 hari ini.
Khairy berkata bilangan pesakit yang masih menunggu untuk mendapatkan derma organ di Malaysia setakat hari ini adalah seramai 10,442 orang.
Namun, katanya hanya 2,700 kes transplantasi melibatkan pendermaan organ dijalankan sejak 1975.
“Berdasarkan statistik terkini pendermaan organ dari Pusat Sumber Transplan Nasional pada Julai 2022 menunjukkan terdapat sebanyak 779 penderma organ sebenar selepas kematian sejak 1997 manakala jumlah pengikrar penderma organ selepas kematian adalah seramai 517,758 orang sejak 1997,” katanya.
Mengulas mengenai pemakaian pelitup muka, Khairy berkata beliau akan membuat pengumuman berkenaan ketetapan baru pelitup muka selewat-lewatnya Rabu ini.
Beliau berkata Jawatankuasa Eksekutif Kesihatan Awam yang dipengerusikannya sudah menerima syor daripada pakar mengenai pemakaian pelitup muka dan KKM masih dalam proses mengumpul pandangan orang ramai mengenai perkara itu.
Sementara itu, beliau berkata tiga pendekatan perlu dilihat oleh KKM sebelum negara diumumkan beralih ke fasa Endemik termasuk pengisytiharan daripada Pertubuhan Kesihatan Sedunia (WHO).
Selain itu, Khairy berkata Akta Pencegahan dan Pengawalan Penyakit Berjangkit 1988 (Akta 342) masih terpakai di seluruh negara sehingga akhir Disember tahun ini di mana seluruh kawasan Malaysia isytiharkan sebagai kawasan penyakit berjangkit.
Pendekatan ketiga adalah indikator kesihatan yang perlu diperoleh daripada pakar epidemiologi dalam konteks Covid-19 yang masih lagi bermutasi.


DUN Selangor bubar Jumaat ini

Sultan Selangor Sultan Sharafuddin Idris Shah berkenaan membubarkan Dewan Undangan Negeri (DUN) berkuat kuasa 23 Jun ini bagi memberi laluan kepada pilihan raya di negeri itu, lapor Bernama.
Perkara itu diumumkan Setiausaha Sulit Sultan Selangor, Mohamad Munir Bani.
Pilihan raya akan diadakan di enam negeri tahun ini: Selangor, Pulau Pinang, Negeri Sembilan, Kelantan, Kedah, dan Terengganu.
Sebelum ini, Kelantan dijangka membubarkan DUN pada 22 Jun, manakala kerajaan Pulau Pinang memohon untuk membubarkan DUN pada 28 Jun.
Kerajaan Terengganu baru-baru ini berkata ia masih belum memutuskan tarikh pembubaran manakala di Kedah, kerajaan negeri merancang untuk membubarkan DUN pada 28 Jun.
Sementara itu, Negeri Sembilan bersetuju untuk membubarkan DUN pada 30 Jun.
Enam negeri itu sebelum ini dilaporkan mencapai persefahaman untuk membubarkan DUN masing-masing pada akhir bulan ini, bagi memberi laluan kepada pilihan raya negeri serentak.
Terdapat 56 kerusi DUN di Selangor.
Daripada jumlah ini, 40 dipegang oleh Pakatan Harapan dan lima daripada Barisan Nasional, yang merupakan sekutu di peringkat Persekutuan.
Selangor yang pernah berada di bawah PH, dianggap sebagai negeri barisan hadapan kerana kedudukan ekonomi dan politiknya yang strategik.
Negeri itu pertama kali dirampas daripada BN diketuai Umno oleh gabungan PKR, DAP dan PAS, yang kemudiannya membentuk Pakatan Rakyat.
Pada 2014, pertelingkahan mengenai Langkah Kajang PKR untuk menukar menteri besar membawa kepada perbalahan antara PAS dan DAP, walaupun pentadbiran negeri diteruskan sehingga Pilihan Raya Umum 2018.
PH kemudian memasukkan Bersatu, sekutu barunya yang menyertai pakatan berkenaan dalam membentuk kerajaan pusat pada masa itu.
Namun, tidak lama selepas itu Bersatu memutuskan hubungan dengan PH, menjadi pembangkang di negeri itu bersama PAS dan BN.
Dengan BN dan PH kini sebahagian daripada kerajaan pusat, pilihan raya kali ini akan menentukan sama ada Umno kembali membentuk kerajaan negeri buat kali pertama sejak kejatuhannya pada 2008.
Umno gagal mengekalkan mana-mana kerusi Parlimen di negeri itu pada Pilihan Raya Umum tahun lalu, dengan Perikatan Nasional (PN) membuat menang besar di kubu kuat BN.
Dengan adanya persefahaman pilihan raya untuk mengelakkan pertembungan di beberapa kerusi, penganalisis sedang meneliti sama ada keputusan itu akan memihak kepada PN atau PH-BN.
Minggu lalu, bekas pemimpin Umno Khairy Jamaluddin meramalkan walaupun penyokong PH mungkin mengundi calon BN, penyokong BN lebih cenderung memilih calon yang diletakkan PN.


Pemulihan infrastruktur pasca banjir dijangka RM1 bilion

Kementerian kerja raya (KKR) hari ini memaklumkan bahawa kerja-kerja pembaikan infrastruktur yang rosak akibat banjir di seluruh negara dijangka menelan belanja RM1 bilion.Ketua Setiausaha KKR Wan Uzir Wan Sulaiman berkata infrastruktur seperti jalan raya, jambatan dan cerun di bawah seliaan KKR perlu segera dibaiki agar akses serta kesalinghubungan rakyat dapat diteruskan.Beliau berkata selaras dengan saranan Perdana Menteri Ismail Sabri Yaakob, kerja-kerja pembaikan infrastruktur tidak boleh ditangguh, dan perlu dilaksanakan segera.“Fokus utama adalah untuk memastikan laluan yang terjejas dapat dilalui dan kemudiannya memastikan cerun-cerun serta infrastruktur berkenaan selamat,” katanya kepada pemberita hari ini.Sementara itu Wan Uzir juga memaklumkan bahawa KKR sedang mengambil langkah-langkah untuk menghadapi kemungkinan berlakunya “gelombang kedua” banjir.“Yang kami khuatir adalah berlakunya gelombang kedua. Banjir baru-baru ini mengakibatkan kerosakan dan gelombang kedua boleh mengakibatkan lebih banyak kerosakan berlaku.“Antara contoh langkah berjaga-jaga yang telah diambil, KKR sedang berkerjasama dengan Jabatan Hutan untuk memastikan hutan dan cerun tidak rosak.“Kami mengenal pasti cerun yang ‘cedera’ dan memasang perlindungan untuk mengelakkan berlakunya kejadian cerun runtuh” katanya.Wan Uzir bersama Ketua Pengarah Jabatan Kerja Raya Mohamad Zulkefly Sulaiman hari ini hadir melakukan tinjauan kerja pemasangan jambatan sementara (Bailey Bridge) di Kampung Tanjung Pauh, Hulu Langat.Jambatan itu akan menghubungkan kembali sejumlah 12 keluarga yang “terperangkap” apabila jambatan kekal merentasi Sungai Lui ke kampung itu runtuh pada 18 Dis lepas.


PKPP dilanjutkan sehingga 31 Mac

Perintah Kawalan Pergerakan Pemulihan (PKPP) di seluruh negara dilanjutkan lagi mulai hari ini hingga 31 Mac depan.Menteri Kanan (Kluster Keselamatan) Ismail Sabri Yaakob berkata keputusan itu berdasarkan penilaian risiko oleh Kementerian Kesihatan (KKM) yang mendapati peningkatan ketara kes Covid-19 masih berlaku di seluruh negara dengan kadar kebolehjangkitan yang tinggi.“Perintah ini telah diwartakan dalam Warta Kerajaan Persekutuan. Peningkatan kes disumbangkan oleh pelaksanaan saringan wajib terhadap pekerja asing yang dijalankan secara besar-besaran dan juga akibat berlakunya penularan jangkitan dalam komuniti yang dikesan, terutamanya di Lembah Klang dan beberapa negeri,” katanya dalam kenyataan mengenai perkembangan pelaksanaan PKPP hari ini.PKPP yang dilaksanakan kerajaan sejak 10 Jun lalu dijadualkan tamat semalam.Menurut Ismail Sabri, segala prosedur operasi standard (SOP) di bawah PKPP adalah terpakai bagi tempoh kuat kuasa yang diwartakan dan tertakluk kepada perubahan yang akan diumumkan dari semasa ke semasa.Beliau berkata aktiviti di dalam pub dan kelab malam kecuali perniagaan restoran di dalam premis tersebut masih dilarang di kawasan PKPP selain aktiviti dengan kehadiran ramai sehingga menyukarkan untuk melaksanakan penjarakan fizikal turut dilarang.“Aktiviti pelancongan adalah berdasarkan ketetapan yang telah diumumkan oleh Kementerian Pelancongan, Seni dan Budaya sebelum ini namun perlu mematuhi SOP yang ketat,” jelasnya.Mengenai task force operasi pematuhan, beliau berkata polis menahan 347 individu semalam atas kesalahan ingkar arahan Perintah Kawalan Pergerakan (PKP) dengan 337 dikenakan kompaun dan 10 direman.“Antara kesalahan ingkar arahan PKP ialah aktiviti pusat hiburan (135), tidak memakai pelitup muka (109), gagal mematuhi arahan penjarakan fizikal (54) dan gagal menyediakan peralatan merekod butiran pelanggan (49),” katanya.Bagi Op Benteng, seramai 31 lagi pendatang tanpa izin berjaya ditahan dan lima kenderaan darat dirampas manakala 110 sekatan jalan raya dilakukan semalam.Berhubung pemeriksaan di tapak binaan pula, katanya sejak 20 April hingga semalam, sebanyak 14,124 jumlah pemeriksaan telah dilakukan oleh anggota penguat kuasa Lembaga Pembangunan Industri Pembinaan Malaysia (CIDB) yang melibatkan 8,029 tapak pembinaan di seluruh negara.“Semalam, anggota penguat kuasa telah membuat pemeriksaan di 10 tapak pembinaan di seluruh negara dan kesemua tapak pembinaan yang diperiksa mematuhi SOP yang telah ditetapkan,” kata Ismail Sabri.


Penyelidik dakwa SPRM tawar RM10 juta kepada Wan Saiful ditahan

Seorang pegawai penyelidik yang membuat dakwaan Suruhanjaya Pencegahan Rasuah Malaysia (SPRM) menawarkan RM10 juta kepada bekas ketua penerangan Bersatu Wan Saiful Wan Jan, ditahan SPRM semalam.
Ketua Pesuruhjaya SPRM Azam Baki dalam sidang media mengenai kejayaan Ops Tropicana membongkar sindiket penipuan pelaburan dalam talian di Putrajaya hari ini berkata lelaki itu ditahan bagi disiasat mengikut Seksyen 48 Akta SPRM 2009 kerana mengganggu siasatan.
Menurutnya, lelaki itu ditahan selepas diminta hadir ke ibu pejabat SPRM di Putrajaya pada 3.30 petang semalam untuk memberi keterangan.
Lelaki itu dikatakan mendakwa SPRM menawarkan RM10 juta kepada Wan Saiful untuk menukar kenyataan bagi menganiayai  bekas perdana menteri Muhyiddin Yassin.
Azam berkata walaupun permohonan maaf telah dibuat oleh lelaki berkenaan di laman media sosialnya, namun secara peribadi beliau tidak dapat mengampunkannya kerana ia telah merosakkan reputasi SPRM dengan tuduhan liar.
"Akibat daripada kenyataan beliau itu menimbulkan satu spekulasi amat tidak baik kepada SPRM dan benda ini tidak boleh dipadamkan. Mana-mana masih percaya wujudnya perkara ini. Jadi minta maaf itu saya rasa satu perkara yang sengaja dipermain-mainkan," kata Azam.
Azam turut menegaskan bahawa suruhanjaya itu menjalankan tugas secara profesional bergantung kepada aduan dan maklumat yang diterima tanpa menjadi alat untuk mana-mana parti politik.
“Kami bukan alat untuk mana-mana parti politik, kami menjalankan siasatan berdasarkan maklumat yang ada. Tiada siasatan terpilih atau pendakwaan terpilih dalam isu ini," katanya.
Mengenai Laporan Ketua Audit Negara (LKAN) Siri 2 Tahun 2021 yang dikeluarkan pada 16 Februari lepas yang mendedahkan ketirisan beberapa kementerian dan jabatan, Azam berkata bahagian siasatan SPRM meneliti laporan tersebut dan sekiranya mendapati ada isu maka kertas siasatan akan dibuka.
Beliau berkata laporan audit menjadi perhatian SPRM setiap kali diumumkan Jabatan Audit Negara dan tugas suruhanjaya itu adalah untuk melihat kepada isu-isu jenayah walaupun laporan berkenaan menyebut tentang ketidakpatuhan.